» Orti BaliSenin, 15 Mei 2011 | BPNgalap KasorOlih W. Suardina\nKrama Bali ri tatkala mapikayun, mabebaosan, miwah malaksana kadasarin antuk ngalap kasor. W�nten malih siki frasa ring basa Balin� san� madu� wangun mirip ring frasa ngalap kasor inggian punika ngandap kasor. Frasa Ngalap kasor maartos ngandapan angga utawi ngandapang pad�w�kan, samaliha ngandap kasor maartos nyerah kalah utawi kaon.\nSan� dados unteng bebaosan i riki wantah frasa ngalap kasor san� pinaka tetingkesan basa i krama Bali ri tatkala pacang nit�nin kauripan gumanti mangguh san� kawastanin paras paros ring magubugan. Pinaka tetungkasan frasa ngalap kasor� w�nten kabaos basa jumbuh. I krama Bali riin ngon�k basa sajeroning mabebaosan setata ngangg�n basa san� kabaos ngalap kasor. Tetujonn� n�nten ja lian mangda sang san� kairing mabebaosan prasida jenar kayun� mirengang baos sang san� mabaos. Y�n sajeroning mabebaosan sang mabaos ngrunayang basa jumbuh, sampun majanten ngawetuang arsan sang san� miragiang n�nten becik, bilih-bilih ngawinang sungkan kayun.\nAsapunapi basa ngalap kasor� punika ring bebaosan, manawi becik dumun selehin daging pitutur I Nyoman Karang majeng ring putrin dan� Ni Sokasti lan Ni Rijasa sakadi san� kaunggahang ring Geguritan I Ged� Basur ring sor:\n�Eda ngad�n awak bisa,\ndepang anak� ngadanin,\ngaginann� buka nyampat,\nanak sa(h)i tumbuh luhu,\nilang luhu ebuk katah,\nliu enu palajahang!�\n(Pupuh Ginada, 18.I.3).\n�Plapanin buka manegak,\ndepang �nd�pan agigis,\nbas tegeh ban manegak,\nyan labuh baong� elung,\nk�to Cening to ingetang!,\nmarerama tulah baannya!�\n(Pupuh Ginada, 19.I.3).\nManut daging geguritan ring ajeng sampun majanten i raga dados manusa mak�h pisan kekirangannyan�. Duaning asapunika patut nyliksik bulu gumanti n�nten kantos kabaos dados manusa jumbuh, manusa mrekak. Sami punika kadasarin antuk basa san� ngalap kasor, duaning maku�h san� n�nten prasida karesepang tur kalaksanayang, sangkaning mak�hnyan� w�nten paplajahan kadi ebuk yan upamiang.\nSangkaning marasa ring pad�w�kan kekirangan mawinan patut unggahang ngangg�n basa san� ngalap kasor. Y�n inargamayang kadi malinggih ring kursi miwah dedampar� kangg�ang �nd�pang malih akidik, duaning bas kaliwat tegeh antuk malinggih majanten y�n runtuh pacang mangguh baya.\nN�nten w�nten anak nyumbungang anak jumbuh. Samaliha, y�n sampun prasida ngandapang raga, yadiastun nungkalik ring kaw�ntenan, pastika pacang manggih rahayu. Yadiastun madu� villa, gedong maukir tur maprada, sak�wanten y�n kaunggahang antuk lengkara: �Ngiring simpang ka pondok titiang�!� pastika n�nten ngawinang andap sang san� madu� villa miwah gedong maprada lan maukir punika. Napi malih sasampun� sang tamiu malinggih ring kursin�, raris kawewehin antuk lengkara: �Kangg�ang, sak�wanten titiang nyarengin Ida, Dan�n� ring cokor-cokor, n�nten prasida antuk ngwangun san� m�wah-m�wah�. Yan sampun asapunika pangwedar baos sang madu� jero majanten pisan sang tamiu pacang matilesan angga.\nTiosan ring punika, sang san� sampun prasida ngangg�n basa ngalap kasor sajeroning mabebaosan, prasida ngelidang ragann� saking parilaksana san� ngadokang darma w�ci ring jagat�.


Materi Dharma Wacana Bahasa Bali - Blog Rebahan\nBeranda Bahasa Bali Materi Dharma Wacana Bahasa Bali\nTeges Dharma Wacana\nDharma wacana inggih punika bebaosan sane maosang indik ajahan agama, adat lan budaya sane kawedarang ring umat Hindu. Yening cutetang, Dharma Wacana maarti bebaosan sane madaging indik tatwa agama sane sampun pastika.\nTetujon Dharma Wacana\nDharma wacana medue tetujon inggih punika:\nAnggen ngawewehin kaweruhan\nNelabang ajaran agama\nNgamargiang paindikan agama, masyarakat, wangsa lan negara\nTata Cara Dharma Wacana\nDharma wacana sane becik sapatutnyane nganggen basa sane becik lan nenten nganggen istilah asing. Ring sor puniki wenten makudang-kudang tata cara madharma wacana.\nYening ngangge metode puniki, sane maktayang dharma wacana ten madue persiapan utawi teks.\nRing metode puniki, sane maktayang dharma wacana sampun madue teks. Teks puniki madaging isi dharma punika.\nYening metode memoriter, naskah dharma wacana sampun kasiagayang nangin raris kaapalang olih sang sane madharma wacana\nRing metode puniki, sane madharma wacana maktayang unteng-unteng napi sane pacang katlatarang, raris kalimbakang sajeroning madharma wacana\nWangun Dharma Wacana\nWangun dharma wacana kapaah dados tiga (3), inggih punika\nRing daging puniki mahbahang dharma wacana sane lakar baktayang.\nRing pamuput madaging reringkesan daging bebaosan lan nyutetang napi sane kaaptiang miwah parama santi\nTetikesan Dharma Wacana\nMangda napi sane kawedar ring dharma wacana prasida nudut kayun sang sane mirengang, sane madharma wacana patut taler nguratiang tetikesan mapidarta inggih punika\nInggih punika kawagedan ngeninin indik topik utawi tema sane kabaktayang mangda prasida nudut kayun sang sane mirengang.\nInggih punika semita, laras, agem, utawi bahasa tubuh sang sane maktayang dharma wacana punika.\nInggih punika tata suara sane mapaiketan ring suara utawi vokal miwah intonasi sane anut ring punggelan lengkara mangda kapireng lengut.\nInggih punika rasa penghayatan ritatkala maktayang dharma wacana mangda daging dharma wacanane punika prasida nuek pikayunan sang sane mirengang.


Yohanes 10 (BALI)\n1Ida Hyang Yesus ngandika sapuniki: “Tiang mabaos ring ragane: Sujatinne sapasiraja sane ngranjing ka badan biri-birine tan saking jelanan badane, nanging saking duur tembok badane, anake punika maling miwah parampok.\n2Nanging anake sane ngranjing saking jelanan badane, anake punika pangangon biri-birine punika.\n3Ipun pacang kaampakin jelanan antuk pajagaan badane, tur biri-birine pacang madingehang munyin pangangone, rikala ipun nyambat wastan biri-birine suang-suang, tur ipun pacang nedehang biri-birine punika medal.\n4Sasampune biri-birine punika sami medal, ipun raris mamargi ring ajeng tur biri-birine pada nutug ipun, santukan biri-birine punika pada uning ring munyinipune.\n5Biri-birine punika tan nyak nutug anak lianan, tungkalikanipun biri-birine punika pacang malaib saking anake punika, santukan biri-birine punika tan uning ring munyin anake punika.”\n6Ida Hyang Yesus nuturang pangande punika ring dane, nanging dane tan ngresep ring teges pangandikan Idane.\n7Duaning punika Ida Hyang Yesus malih ngandika sapuniki: “Saking sujatinne Tiang nuturang ring ragane: Tiang puniki jelanan buat biri-birine.\n8Sakancan anake lianan sane rauh dumunan ring Tiang, anake punika maling miwah parampok; nanging biri-birine nenten madingehang munyinipune.\n9Tiang puniki jelanan. Sapasiraja sane ngranjing ngambah sig Tiange, anake punika pacang nemu rahayu; ipun pacang ngajaba muah ngajeroang tur muponin padang lumlum.\n10Rauh dustane wantah mabudi ngamaling, ngamademang miwah ngrusak. Nanging rauh Tiange, mangda biri-birine polih urip inggih punika urip sane gemuh landuh.\n11Tiang puniki pangangon sane utama. Pangangon sane utama nyadia ngetohang urip pabuat biri-birinne.\n12Nanging anake sane boya pangangon, sakewanten ulihan ipun nanggap upah, samaliha biri-birine punika nenten paderbeanipun, wau manggihin wenten asu ajag rauh, ipun raris malaib nilar biri-birine punika. Irika asu ajage punika nyarap biri-birine punika, tur ngawinang biri-birine punika pada pablesat.\n13Anake sane nanggap upah punika malaib, santukan ipun wantah nanggap upah tur ipun tan nglinguang biri-birine punika.\n14Tiang puniki pangangon sane utama. Sakadi Ida Sang Aji uning ring Tiang miwah Tiang uning ring Sang Aji, kadi asapunika taler Tiang uning ring biri-birin Tiange miwah biri-birin Tiange uning ring Tiang. Tiang nyadia ngetohang urip pabuat biri-birin Tiange punika.\n16Wenten taler biri-birin Tiange sane lianan, sane tan magenah ring badane puniki. Biri-birine punika patut taler atehang Tiang, tur biri-birine punika pacang ningehang munyin Tiange, samaliha pacang dados apangonan tur mapangangon adiri.\n17Ida Sang Aji tresna asih ring Tiang, santukan Tiang nyadia nyerahang urip Tiange, mangdane Tiang kalugra malih nampi urip Tiange punika.\n18Tan wenten anak nyidayang mancut urip Tiange. Tiang nyerahang urip Tiange saking suka lilaning manah. Tiang kuasa nyerahang urip Tiange tur kuasa malih mudalang. Punika pituduh Ida Sang Aji sane patut laksanayang Tiang.”\n19Pangandikan Idane punika malih ngawinang tetungkasan ring pantaran anak Yahudine.\n20Ring pantaranipune akeh sane mabaos asapuniki: “Anake ento karangsukan setan! Anak buduh! Ngudiang Ia dadi padingehang?”\n21Nanging wenten sane lianan mabaos asapuniki: “Anak ane karangsukan setan tusingja bisa ngraos buka kene! Apake setane nyidayang nyedangang paningalan anak buta?”\n22Daweg punika nuju masan dingin, tur ring kota Yerusalem wenten Piodalan Perhyangan Agung.\n23Rikala Ida Hyang Yesus mamargi ring piasan Perhyangan Agunge sane mawasta Piasan Salomo,\n24raris anak Yahudine pada rauh ngiter Ida tur matur sapuniki: “Malih amunapi suennya Guru pacang manggayang tiang sajeroning kabimbangan? Yen sujati Guru Sang Prabu Sane Kajanjiang antuk Ida Sang Hyang Widi Wasa, nikayangja amun sujatinipun!”\n25Pasaur Ida Hyang Yesus: “Tiang sampun nuturang ring ragane, nanging ragane tan kayun pracaya. Saluiring pakaryan sane laksanayang Tiang, masrana kawisesan Ida Sang Aji, sampun nyinahang indik Tiange;\n26nanging ragane tan pracaya, santukan ragane boyaja biri-birin Tiange.\n27Biri-birin Tiange pada madingehang munyin Tiange; Tiang uning ring ipun, tur ipun pada nutug Tiang.\n28Biri-birin Tiange punika wehin Tiang urip langgeng, tur ipun tan pacang padem salawas-lawasnya; tan wenten anak sane nyidayang ngrampas ipun saking Tiang.\n29Ida Sang Aji sane sampun maicayang ipun ring Tiang, Ida punika luihan ring saluiring sane wenten, maliha tan wenten anak sane nyidayang ngrampas ipun saking reraksan Ida Sang Aji.\n30Ida Sang Aji miwah Tiang, punika maraga tunggal.”\n31Anak Yahudine raris malih ngwawanin ngambil batu jagi ngencur Ida.\n32Nanging Ida ngandika ring dane sapuniki: “Akeh pakaryan sane becik sane manut ring pakarsan Ida Sang Aji, sane sampun laksanayang Tiang ring arepan ragane; pakaryan Tiange sane encen ngawinang ragane jeg mabudi ngencur Tiang?”\n33Jadma Yahudine raris masaur sapuniki: “Tiang tanja pacang ngencur Ragane ulihan pakaryan Ragane punika, nanging malantaran Ragane nganistayang Ida Sang Hyang Widi Wasa! Ragane wantah manusa pada, nanging ragane nganken raga widi!”\n34Pasaur Idane: “Ring Pidabdab Torat ragane, wenten kakacap mungguing Ida Sang Hyang Widi Wasa masabda kadi asapuniki: ‘Cening ene paradewata.’\n35Iraga uning mungguing kecap Cakepan Sucine punika yuakti manggeh salawas-lawasnya. Irika kasuratang mungguing anake sane nampi sabdan Ida Sang Hyang Widi Wasa punika kawastanin paradewata.\n36Mungguing Tiang puniki, Tiang mula kapilih tur kutus antuk Ida Sang Aji ka jagate. Napi awinan ragane maosang Tiang nganistayang Ida Sang Hyang Widi Wasa, ulihan Tiang maosang mungguing Tiang puniki Putran Ida Sang Hyang Widi Wasa.\n37Sampunangja ragane pracaya yening Tiang tan nglaksanayang pakaryan Ajin Tiange.\n38Nanging yening Tiang nglaksanayang pakaryan Ida Sang Aji, yadiastu ragane tan pracaya ring Tiang, pracayaja ring pakaryan Tiange, mangdane ragane taler uning tur ngresep mungguing Ida Sang Aji nunggil ring Tiang miwah Tiang nunggil ring Ida Sang Aji.”\n39Anak Yahudine malih ngwawanin nyadia ngejuk Ida, nanging Ida lepas saking tanganipune.\n40Ida Hyang Yesus raris mawali malih ka dangin Tukad Yordane ngungsi genah Dane Yohanes pecak nglukat, tumuli Ida jenek irika.\n41Akeh anake rauh tangkil ring Ida. Ipun pada mabaos, sapuniki: “Dane Yohanes tusing taen ngardi praciri, nanging pangandikan danene unduk Anake ene saja misi pesan.”\n42Irika akeh anake pracaya ring Ida.\nDownload Audio MP3 (Yohanes 10):


Galatia 4 (BALI)\n1Salanturipun, ipianak sane pacang ngwaris, sakantunnyane alit, kaempuang tan bina sakadi parekan, yadiastun sujatinnya, ipun sane patut nerbeang punika makasami.\n2Sakantun ipianak punika alit, ipun kaempuang antuk walinnyane, sane ngetangang sapariindikipune, kantos rauh ring masannya, sane sampun kapastiang antuk wong tuannyane.\n3Kadi asapunika taler iraga, sadurunge iraga madewek kelih secara rohani, iraga taler kareh antuk roh sane nitah buanane puniki.\n4Nanging rikala sampun tutug masannya, Ida Sang Hyang Widi Wasa raris ngutus Putran Idane ngraga. Sang Putra embas saking satunggiling anak istri, tur Ida urip satinut ring Pidabdab Torat Yahudine;\n5buat mebasang sakancan anake sane wenten ring reh-rehan Pidabdab Torate punika, mangda malantaran punika iraga prasida dados paraputran Ida Sang Hyang Widi Wasa.\n6Buat nyinahang mungguing parasemeton puniki dados paraputran Ida Sang Hyang Widi Wasa, Ida sampun ngutus Roh Putran Idane ngranjing ring idep semetone, inggih punika Roh sane setata nyambat-nyambat: “Duh Aji, duh Ajin titiang.”\n7Duaning punika, semeton tan kantun dados parekan nanging dados putra. Tur santukan semeton sampun dados putran Idane, Ida Sang Hyang Widi Wasa pacang maicayang ring semeton saluiring padruen Idane, sane kasediaang buat paraputran Idane.\n8Sane riin semeton durung uning ring Ida Sang Hyang Widi Wasa, punika awinan semeton dados panjak panembahan-panembahan sane sujatinipun boya Widi.\n9Nanging sane mangkin semeton sampun uning ring Ida Sang Hyang Widi Wasa, wiadin tiang patut maosang, sane mangkin semeton kuningin antuk Ida Sang Hyang Widi Wasa, napi awinanipun semeton jeg mawali ring roh-roh sane tan papuara punika? Napi awinannya semeton malih kayun dados panjakipune?\n10Semeton nyaratang pisan ngetang padewasan, inggih punika ala ayuning rahina, sasih, masa miwah taun.\n11Tiang marasa sumangsaya pisan ring semeton. Punapike katuyuhan tiange pabuat semeton sampun tan wenten pikenohipun?\n12Tiang nunas ring parasemeton, mangda parasemeton dados pateh sakadi tiang. Santukan, tiang taler pateh sakadi parasemeton. Semeton tan naen ngardi sane tan patut arepa ring tiang.\n13Semeton eling, punapi awinanipun tiang midartayang Orti Rahayu ring parasemeton duk pangawitipun pisan, inggih punika santukan tiang nandang sakit.\n14Nanging semeton tan pisan nulak wiadin nganistayang tiang, yadiastun kawentenan dewek tiange dados pakewuh sane ageng pabuat semeton, nanging semeton nampi tiang sakadi semeton nampi malaekat Ida Sang Hyang Widi Wasa; semeton nampi tiang sakadi semeton nampi Ida Sang Kristus Yesus.\n15Daweg punika semeton marasa bagia pisan. Nanging sane mangkin ring dija bagian semetone punika? Santukan tiang nyidayang nuturang indik semetone, inggih punika: Yen kapo mrasidayang, rasa-rasa semeton lila ngluntik pangaksian semetone tur maicayang ring tiang.\n16Punapike malantaran tiang nguningayang paindikan sane sujati, mangkin tiang dados meseh semetone?\n17Anake sane makuma-kuma tresna ring semeton, nanging sujatinne ipun ngadut pepineh sane tan becik arepa ring semeton. Santukan ipun mamanah malasang semeton saking tiang, mangda semeton prasida salulut ring ipun, sakadi ipun tresnain semeton.\n18Mulaja wantah becik makayun-kayunin indik tetujon sane becik, indike puniki mula setata patut, tur boya wantah ring pelengan tiange wenten iriki sareng-sareng ring semeton kewanten.\n19Ih cening, pianak sane sayangang tiang! Tan bina sakadi imeme pacang nglekadang rare, kadi asapunika rasan manah sane rasayang tiang pabuat parasemeton, mangdane Ida Sang Kristus malawat ring sikian semetone.\n20Sujatinipun tiang meled pisan mangda wenten sinarengan ring parasemeton, mangda tiang nyidayang mabaos nganggen takeh sane lianan, marep ring semeton. Santukan tiang meweh pisan ngamanahin semeton.\n21Indayang tiang mataken, saking pantaran semetone sane mapakayun ninutin saparititah Pidabdab Torate punika, punapike semeton tan uning indik sane kakecap ring Pidabdab Torate punika?\n22Wenten kakecap irika, mungguing Dane Abraham madue oka kekalih, sane adiri embas saking anak istri sane dados panyeroan, sane adiri embas saking anak istri sane pepadaan.\n23Okan danene sane embas saking anak istri sane dados panyeroan punika, embas kadi lumbrahipun anake ngembasang rare, nanging okan danene sane saking anak istri sane pepadaan punika, embas pinaka dados daging janjin Ida Sang Hyang Widi Wasa.\n24Indike punika makadados lawat, inggih punika: Anake istri kekalih punika pinaka pasubaya sane kekalih. Sane asiki (inggih punika ibu Hagar) pinaka pasubaya sane rauhnya saking Gunung Sinai, tur oka-okannyane punika sami pada embas sajeroning tegak dados panjak.\n25Dane Hagar pinaka dados Gunung Sinai ring tanah Arab, taler dados kabaosang pinaka dados kota Yerusaleme sane mangkin, sane dados panjak rauh ring rakyatnyane makasami.\n26Nanging kota Yerusaleme sane saking suargan punika, tan bina kadi anak istri sane pepadaan, sane dados biang iragane sareng sami.\n27Santukan wenten kakecap ring Cakepan Suci asapuniki: “Pada masuka renaja, ih sakancan anak luh ane bekung, ane tuara taen nglekadang rare. Pada liangja masuryak-suryak, ih sakancan anake ane tuara taen nyakit ngelah pianak. Sawireh anake luh ane kakutang baan somahne, lakar liunan ngelah pianak teken ane enu ngelah kurenan.”\n28Parasemeton, semeton puniki dados paraputran Ida Sang Hyang Widi Wasa, pinaka daging prajanjian Idane, pateh sakadi Dane Ishak.\n29Duk punika ipianak sane lekad manut cara sane biasa, nyangsarain ipianak sane embas malantaran Roh Ida Sang Hyang Widi Wasa; kadi asapunika taler ring masane mangkin.\n30Nanging sapunapike sane kakecap, ring Cakepan Sucine? Irika kakecap sapuniki: “Kutangja anake eluh ane dadi panyeroan ento kayang kapianaknyane; sawireh pianak anake eluh ane dadi panyeroan tan wenang bareng-bareng ngwarisin gelah bapanne, ngajak pianak anake eluh ane pepadaan.”\n31Duaning punika parasemeton, iraga puniki boya okan anake istri sane dados panyeroan, nanging okan anake istri sane pepadaan.


Keluaran 26 (BALI)\n1“Di bagian tengah Kemah Sucine, kemah tongos Ulune rauh apanga kagae aji tenda dasa bidang ane malakar aji benang lenen alus, benang wol biru, tangi muah barak. Tendane ento isinin sesulaman rerupan manusa makampid.\n2Tendane ento makejang apang patuh dawa muah lumbangne. Dawanne 12 meter, lumbangne duang meter.\n3Tenda-tendane ento sambung sabilang lelima jait dadiang abesik.\n4Gaenangja pangantungan malakar aji kain biru di tepin tendane makadadua.\n5Di tepinne ane abesik gaenang pangantungan seket, tur di tepinne ane buin abesik masih seket, apanga ia pada mapasangan.\n6Gaenang sangket-sangket panegulan seket, ane malakar aji mas, anggon ngatepang tendane duang rangkep ento dadi abesik.\n7Suba keto gaenang tenda solas bidang malakar aji bulun kambing anggon ngraabin Kemah Sucine.\n8Tendane ene masih apanga asah. Lumbangne duang meter, lantangne telulas meter.\n9Ane lelima jait-jait dadiang abesik, keto masih ane buin nemnem jait sambung dadiang abesik. Sakewala sambungane ane kaping nem ento tagelang dadi dadua tur ento anggon ngraabin di arep kemahe.\n10Gaenang masih tendane ene pangantungan seket sig tendane ane abesik, muah seket sig tendane ane lenan.\n11Gaenang masih sangket panegulan aji prunggu seket besik tur augang sangkete ento di gelang-gelangne anggon nyambung tendane ento apanga dadi abesik buat ngraabin kemahe atenga.\n12Atenga uli lebih tendane ento anggon ngangkebin bagian durin kemahe.\n13Kaine ane lebih tengah meter ane nglajur kalantang ento depang nglenteng nekepin bibih kemahe.\n14Buina gaenang kemahe ento raab buin dadua, ane abesik aji kulit biri-biri muani ane mawarna barak, tur ane besikan aji kulit alus anggon angkeb di sisinne.\n15Gaenang Kemah Sucine ento tulang ane jegjeg aji kayu akasia.\n16Sabilang sakanne madawa petang meter tur malumbang 66 sentimeter.\n17Saka-sakane ento apanga kisinin lait, apang aluh baan ngakitang.\n18Sisi kelod kemahe gaenang saka duang dasa katih.\n19Gaenang sendi aji perak petang dasa liunne. Sakane abesik isinin sendi dadua anggon ngisiang kaitne ento.\n20Mula kajan kemahe ento gaenang masih adegan duang dasa,\n21tur sendi aji perak petang dasa, adegan abesik isinin sendi dadua.\n22Mula kauhne, dadinne di durin kemahe ento, gaenang adegan nemnem.\n23Tur di bucu-bucun kemahe ento isinin adegan dadua.\n24Adegan ane dadua di sabilang bucu ento akitang beten muah duurne, kanti adegan ane dadua ento dadi bucu dadua.\n25Dadinne ada adegan akutus, sendinne aji perak nembelas. Adegane ane abesik masendi dadua.\n26Gaenang sunduk limolas aji kayu akasia, lelima anggon ngakitang adegan ane di dinding kemahe ane asibak,\n27ane lelima anggon ngakitang adegan-adegan Kemah Sucine sisi kauhne, nah ento ane paek durinne.\n28Sundukne ane sitengah pasang di petengahan adegane, nglajur uli tanggun kemahe.\n29Tulang-tulang kemah muah sunduke apanga makejang makaput aji mas, tur gelang-gelang pangisian sunduke ento masih apanga aji mas.\n30Sasubane keto mara jujukang Kemah Sucine ento manut teken rencana ane suba edengang Ulun teken kita di duur gununge.\n31Gaenang korden ane malakar aji benang lenen alus, benang wol mawarna biru, tangi muah barak. Kordene ento isinin sesulaman marupa jlema makampid.\n32Gantungang kordene ento di adegan kayu akasiane patpat ane makaput aji mas. Adegan-adegane ento sendinin baan sendi perak patpat, tur isinin sangket pangantungan aji mas.\n33Gantungang kordene ento di sangket pangantungane ento. Suba keto pejang Peti Prajanjiane ane misi papan batu dadua di durin kordene, kanti kordene ento dadi belat Tongos Ane Suci klawan Tongos Ane Maha Suci.\n34Pasang tekep Peti Prajanjiane.\n35Meja tongos aturane pejang di jaban Tongos Ane Maha Suci paek danginne, tur tongos lampune pejang paek delodne di tengah Kemah Sucine ento.\n36Jelanan Kemah Sucine gaenang masih korden aji benang lenen alus, benang wol biru, tangi muah barak tur payasin aji sesulaman.\n37Anggon ngantungang kordene ento, gaenang adegan kayu akasia lelima tur kaput aji mas, muah isinin sangket pangantungan aji mas lelima tur gaenang sendi prunggu lelima anggon nyendinin adegan-adegane ento.”


Ingetang - kamus bahasa bali\nremember (command) (Verb)\nIngetang sajan pabesen meme teken bapane\nIn Balinese: Ingetang gaé guminé buin ramé.\nIn Balinese: Yén pesu, ingetang nganggon masker.\nIn Balinese: Yening lakar kainem, ingetang dagingin madu utawi gula barak mangda rasannyane tusing pait.\nIn Balinese: Ingetang mangda iraga sareng sami mavaksin mangda patut nuutin anjuran pemerintah sane mangkin.\nIn Balinese: ingetang madaar semengane nah timpal-timpal!\nIn Balinese: Ingetang pesan buka sesenggak Baline "apa ane pula keto lakar puponin".\nIn Balinese: Sakewala,yening semeton jagi melancaran ke taman iriki ingetang je tetep jaga kebersihan lan keasrian taman ne,de gati nguwugang fasilitas sane sampun sediange sareng guru wisesa utawi pemerintah.\nIn Balinese: Tetep nyaga kesehatan lan ingetang nunasica teken Hyang Widhi, dumogi pikobet puniki gelis ical.\nOther forms of "Inget;"


Toko Buku Hindu dan Buku Spiritual: Buku : Puja Walaka-Pinandhita\nBuku : Puja Walaka-Pinandhita\nRing pangwesan jagat utawi loka dresta kadi mangkin menawita umat Hindu rasa kapikedehin mangda nincapang kawruhan agama. Bilih-bilih kanjekan kali sangara gumi, inucap ring sastra agama rajah mwang tamah sayan mamurthi ring sarira jadma manusa.\nKebawos sastra agamane pinaka sarana anggen mulat sarira. Pinaka pretiwimba ipun I LUBDAKA kruna linggane mawit saking “LUPTA” kawiswara, tegesnyane LALI, wantah pari polah manusa inucap setata lali. Nenten sewos wantah daging sastra agamane sane ngawinang anake “Jagra Winungu” teges ipun eling ring raga.\nDaging asapunika pisan maka tetujon Sanganurat ngelimbakang puja stawa kadi mangkin, ngiring Ida dane sareng nincapang kawruhan agama mangda sidha molih karahajengan jroning urip. Rehnyane kawruhan puja stawa punika nenten lempas ring tata krama, sesana, ritatkala ngemargiang dharma agama.\nBoya ja kadi titiang Nyumuka, mapi-mapi wruh limpad ring weda mantra, indike punika banget titiang nunas geng sinampura. Kadi kecaping agama, tan hana wang swasta nulus, tegesipun, nenten wenten jadma puput becik paripurna. Semaliha wecana sang mraga wikan, kadi angganing pepeyon, taru, sayan, geng luhur sayan ogah olih Sanghyang Bayu, angin, mawinan nenten patut prade wenten anak premada ring Sanghyang Weda Mantra.\nMunggwing daging buku puniki wantah ketus titiang saking lontar Cecantungan, Kusuma Dewa miwah Niti Sastra Siwa Sesana.\nDumogi Sanghyang Aji kretha wara nugraha, mewastu sidha galang apadang tur sirnaning prebhawa sapta timira ring angga sarira.


Platform Digital Anggen Ngembangin UMKM Nuju Pemulihan Perekonomian - BASAbaliWiki\nPlatform Digital Anggen Ngembangin UMKM Nuju Pemulihan Perekonomian\nI Made Arya Wardika _ PBSA DENPASAR\nKewentenan dunia digital sampun akeh ngewantu para janane makasami. Elah aluh ngalih napi sane aptiang sampun sami wenten ring dunia digital. Napi malih wenten gering agung Covid - 19 puniki sane memaksa iraga mangda beralih ke platform digital\nMasa Pandemi miwah Pasca pandemi Covid - 19 puniki akeh cingak i raga parajanne beralih profesi dados pelaku UMKM. UMKM puniki pinaka titi lan potensi sane kuat anggen ngemulihang perekonomian Bali. Nanging, UMKM kirang ngamoling uratian pemerintah, duaning UMKM durung berkembang ring platform digital.\nPeluang besar puniki patut kaambil olih pemerintah mangda gelis ngemulihang perekonomian Bali. Pemerintah Bali prasida ngaryanin program pelatihan - pelatihan, workshop msl, indik digital marketing majeng ring pelaku UMKM. Digital marketing Sanget berdampak majeng ring UMKM , duaning pemasaran produk punika neten ring toko kemanten, nanging prasida menjangkau pasar luas nyantos ka dura negara.\nWus punika, pemerintah prasida ngaryanin aplikasi sane anggen genah UMKM memasarkan produk unggulannyane, sawireh sami sampun ring genggaman. masyarakat elah lan tertarik nyingakin produk produk punika neten malih ke toko toko duaning sampun ring platform digital.\nFungsi lianan aplikasi puniki inggih punika, anggen mendata lan mengontrol pertumbuhan UMKM ring Masyarakat, mangdane pemerintah prasida ngaryanin kebijakan lan keputusan sane becik majeng ring pelaku UMKM.\nDumogi pemerintah gelis ngaryanin progam unggulan anggen wadah membangkitan UMKM. Ngiring sareng sareng dukung lan metumbasan produk UMKM, mangda perekonomian bali gelis mecikang duaning wenten dukungan timbal balik sane kuat dari masyarakat lan pemerintah indik potensi UMKM.\nNgiring ambil peluang sane wenten, duaning bali nenten di kenal pariwisata sane mendunia kemanten, nanging wenten keanekaragaman produk lan kemampuan memanfaatkan dunia digital.


Ngripta Rasa lan Karsa Madasar Antuk Pasikian Kaulangunan Bhuwana Agung lan Bhuwana Alit - Suara Saking Bali\nHome / Ésai / Kakawian / Ngripta Rasa lan Karsa Madasar Antuk Pasikian Kaulangunan Bhuwana Agung lan Bhuwana Alit\nNgripta Rasa lan Karsa Madasar Antuk Pasikian Kaulangunan Bhuwana Agung lan Bhuwana Alit\nBali 02:59 Ésai, Kakawian\nOlih: Putu Wahya Santosa\nManut Horace, kriya sastra madrebé kawigunan inggih punika kabaos dulce et utile, sané kasuksmannyané prasida ngicén paplajahan lan ngardi manah ulangun lan gargita. Kriya sastra karipta madasar antuk pikamkam daging manah utawi pakayunan makalarapan anggén melajahin kawéntenan kahuripan sadina-dina. Melarapan antuk melajahin sastra mrasidayang raris iraga macecingak asapunapi kasinahang gagambaran lan pratiwimba indik parisolah jadma inggian sané kaon miwah sané becik, pinaka uger-uger anggén ngaruruh karahajengan.\nSampun sinah sané patut anggén larapan mangda mresidayang iraga melajahin sastra wantah madasar antuk demen lan gulik, ngwacén kriya-kriya sastra inggian punika, sakadi kriya satua-satua Bali, kadi asapunika taler sané pinih mabuat wantah puisi Bali anyar. Sané dados pangapti sajeroning paplajahan indik sastra Bali modéren pamekas puisi Bali anyar wantah, asapunapi antuk ngwangun rasa urati lan rasa tresna ring manah para sisia majeng ring kawéntenan kahuripan ipuné sadina-dina. Pamekas, asapunapi ipun prasida ngaresepang pakéwuh jadma tiwas, pamekas taler kadi asapunapi ipun mresidayang nyuksmayang saluir daging pakardin Ida Hyang Parama Kawi sané marupa wewidangan palemahané puniki. Silih tunggilnyané sakadi sané wénten ring wewidangan désa pakraman sekumpul wénten sané kabaos toya ceburan. Yéning iraga macecingak majeng ring toya ceburané punika, sayuakti dahat ngyun-yunin pisan. Toyané sané ening deres ngericik, satmaka sida ngampehang rasa sané rundah kabyahparan sané kateteh antuk duhkita mahabara. Kadi asapunika taler, toya ceburan punika, prasida kaimbayang sat waluya pamargin lampah iraga numadi sampun sinah patut setata lascarya ngemarginin sané kabaos sukha duka dwaning sampun majanten rwa bhinéda tan pacang sida lémpas ring kahuripan puniki. Yéning ring sajeroning pidabdab pangawi kakawin wénten sané kabaos atirtha, awukiran. Punika awinannya, titiang rumasa gargita pisan ring manah dwaning prasida lan polih galah ngicén pidabdab paplajahan nyurat puisi Bali anyar puniki majeng ring para sisia SD N 1 Sekumpul pamekasné ring kelas V dwaning, sasampuné kawedar peplajahan nyurat puisi, sisia sampun prasida ngawetuang pasikian pantaraning panampén basa ring rasa lan pakarsan ipun majeng ring kaluihan wawidangan pamekas toya ceburané. Silih tunggil karya punika sekadi sané kasurat olih Nova asapuniki,\nYéning cingakin puisi cutet ring ajeng sampun sida ngunggahang rasa sané satmia gapul macampuh sareng gericikan toyané, malarapan antuk kruna, yéh ngericik/keneh ening, dadosné Nova sampun sida maosang punapi kaulangunan air terjun punika sida ngawinang manah ipuné tis ening degdeg nirmala. Sayuakti kriya sané kadi asapuniki sané banget kaaptiang. Kawewehin malih antuk karya puisi saking Kadek Féndi Kurniawan, inggih punika asapuniki,\nPunyané liu ditu\nNgaé girang ati\nKalih puisi sakadi ring ajeng sida ngicén gegambaran kadi asapunapi pidabdab pikamkam rasa sampun sida kasurat antuk para sisia maka sadana nyinahang tresna manah ipuné majeng ring kaluihan air terjun Sekumpul sané sayuakti dahat nyuksma majeng ring kahuripan para jana Sekumpul. Diastun ring sajeroning murda kantun nganggén murda sané pateh, sakéwanten indik kaluihan daging panampén manahnyané sampun mabinayan.\nTan mari titiang sampun prasida nyingakin, pidabdab gegambaran sané sampun sida kaunggahang melarapan antuk sarana sesuratan puisi, lan pangaptiné salanturnyané wantah dumogi puisi sané sida wedar puniki, jagi kaanggén larapan punapi antuk iraga miara lan nyuksmayang saluir sané druwénang ring wewidangan, pamekasné jagi sida ngawetuang kayun tresna majeng ring palemahan wewidangan désa palekadané dwaning sayuakti puisi wantah pinaka pasikian kaulangunan ring jeroning sukma sané sampun sida katunggilang antuk basa lan kruna mangda sida satmia macampuh sareng kaulangunan ring bhuwana agung. Dadosné, saluir sané wénten ring wewidangan sida kaanggén pinaka rerasmén basa/ pencitraan lan gaya bahasa/ anggén ngawedarang sasmita rasa sané wénten ring sajeroning kayun. Inggih kadi asapunika titiang prasida ngaturang pipilan alit puniki, majeng ring para pangwacén, banget titiang nunas mangda prasida nguwah nguwuhin, tan mari pangaptin titiang durus ngwacén, dumogi sekadi daging pangapti puisiné puniki dumogi sida ngentikang kayun ening . (*)\nI Putu Wahya Santosa\nalumnus Jurusan Pendidikan Bahasa Bali sering nyurat puisi Bali modérn lan ésai basa Bali sasuratané sampun kawedar ring Bali Orti lan Médiaswari.\nNgripta Rasa lan Karsa Madasar Antuk Pasikian Kaulangunan Bhuwana Agung lan Bhuwana Alit Reviewed by Bali on 02:59 Rating: 5


Keluaran 6 (BALI)\n2Sapangrarisipun Ida Sang Hyang Widi Wasa ngandika ring Dane Musa sapuniki: “Ulun ene Ida Sang Hyang Widi Wasa,\n3Ulun suba nyinahang raga teken Abraham, Ishak, muah Yakub, mungguing Ulun ene Sang Hyang Widi Wasa Ane Maha Kuasa. Nanging Ulun tusing matawangang parab Ulune ane suci, nah ento Sang Hyang Widi Wasa teken ia.\n4Buina Ulun suba ngae prajanjian teken ia, Ulun suba majanji lakar nglugrain ia tanah Kanaan, gumi di tongosnyane ipidan madunungan,\n5nanging ane jani Ulun masih suba mireng sesambatan bangsa Israele kapanjakang baan bangsa Mesire, mawanan Ulun inget teken janjin Ulune.\n6Ento krana ane jani kema orahang teken bangsa Israele kene: ‘Ulun ene Ida Sang Hyang Widi Wasa. Ulun lakar ngrahayuang tur mebasang kita ajak makejang uli bangsa Mesire ane manjakang kita. Ulun lakar ngrahayuang tur mebasang kita uli Mesir di tongos kitane dadi panjak. Ulun lakar nibakang pasisip ane gede teken ia, tur Ulun lakar ngrahayuang kita.\n7Ulun bakal netepang kita dadi kaulan Ulune, tur Ulun dadi Widin kitane. Kita lakar nawang mungguing Ulun ene Ida Sang Hyang Widi Wasa Widin kitane, yening Ulun suba mebasang kita uli di Mesir di tongos kitane dadi panjak.\n8Buina Ulun lakar nuntun kita ajak makejang ka gumi ane suba janjiang Ulun teken Abraham, Ishak muah Yakub maduluran sumpah. Gumine ento lakar paicayang Ulun teken kita makadadi gelah kitane. Ulun ene Ida Sang Hyang Widi Wasa.’”\n9Dane Musa raris ngrauhang pangandikane punika ring bangsa Israel, nanging ipun tan nyak miragiang baos Dane Musa, santukan ipun sampun pada tan mrasidayang mapineh kabatek antuk abot sangsarannyane.\n10Sasampune punika Ida Sang Hyang Widi Wasa ngandika malih ring Dane Musa sapuniki:\n11“Jani kema tangkil tur tekedang teken raja Mesire, tur orahang, mungguing ia patut maang bangsa Israel makaad uli guminnyane.”\n14Dane Ruben putran Dane Yakub sane pinih duur, maputra patpat inggih punika: Henoh, Palu, Hesron miwah Karmi. Dane sareng sami punika dados leluur kulawarga sajeroning palingsehan Dane Ruben. Kulawarga punika kawastanin manut parabnyane suang-suang.\n15Dane Simeon maputra nemnem inggih punika: Yemuel, Yamin, Ohad, Yakin, Sohar, miwah Saul sane ibunne saking bangsa Kanaan. Dane punika sareng sami dados leluur kulawarga sajeroning palingsehan Dane Simeon. Kulawarga-kulawarga punika kasambat manut pesengan danene suang-suang.\n16Dane Lewi madue putra tetiga, inggih punika: Gerson, Kehat miwah Merari. Dane sareng sami punika leluur kulawarga sajeroning palingsehan Dane Lewi. Dane Lewi mayusa satus tigang dasa pitu warsa.\n17Dane Gerson madue putra kekalih inggih punika: Libni miwah Simei. Dane sareng kalih madue katurunan akeh pisan.\n18Dane Kehat madue oka patpat inggih punika: Amram, Yisar, Hebron miwah Usiel. Dane Kehat mayusa satus tigang dasa tiga warsa.\n19Dane Merari madue putra kekalih, inggih punika: Mahli miwah Musi. Punika makasami kulawarga-kulawarga sajeroning palingsehan Dane Lewi miwah katurunan danene suang-suang.\n20Dane Amram ngambil Yokebed, semeton ajin danene, kanggen rabi. Saking rabine puniki raris embas Dane Harun miwah Dane Musa. Dane Amram mayusa satus tigang dasa pitu warsa.\n21Dane Yisar madue putra tetiga inggih punika: Korah, Nepeg miwah Sikri.\n22Dane Usiel taler maputra tetiga inggih punika: Misael, Elsapan miwah Sitri.\n23Dane Harun ngambil Eliseba, okan Dane Aminadab, semeton istri saking Nahason, kanggen rabi. Dane Eliseba ngembasang putra Nadab, Abihu, Eleasar miwah Itamar.\n24Dane Korah madue putra tetiga, inggih punika: Asir, Elkana miwah Abiasap. Dane sareng sami punika dados leluur sorohan Korah.\n25Dane Eleasar, putran Dane Harun raris ngambil rabi okan Dane Putiel, raris ngembasang putra Pinehas. Punika makasami dados paralingsir-lingsir kulawarga sajeroning palingsehan Dane Lewi.\n26Dane Harun miwah Dane Musa punika sane kauduhang antuk Ida Sang Hyang Widi Wasa, mangda nantan bangsa Israele makaon saking panegara Mesir.\n27Sang kalih punika sane matur ring sang prabu ring Mesir, mangda ida kayun mebasang bangsa Israele.\n28Daweg Ida Sang Hyang Widi Wasa masabda ring Dane Musa ring panegara Mesir,\n29Ida masabda asapuniki: “Ulun ene Ida Sang Hyang Widi Wasa. Orahangja teken sang prabune di Mesir, saluiring sabda ane suba nikayang Ulun teken kita.”


» Orti BaliSenin, 29 April 2012 | BPNathifa Mapikolih Tiga Medali Emas PorjarCenik-cenikan tabia krinyi, asapunika minab kaumpamiang jejuluk majeng anak san� maaran panjang Nathifa Rasheeda Putri Alpatra. Yadiastun Nathifa, punika dan� ketah kasambat madu� jejeleg alit, nanging pr�stasinyan� ring widang olah raga renang becik pisan. Siswa kelas V B SD No. 8 Dauh Puri, D�npasar Barat puniki daweg Pekan Olah Raga Pelajar (Porjar) tingkat SD san� wau lintang, prasida mapikolih tiga medali emas. Nathifa sinambi elek-elekan maosang sayuakti n�nten percaya dan� prasida pacang molihang medali emas. Putri kaping tiga saking Tri Alriawan miwah Rika Surnani Patra Wati puniki ngangken nemb� mangkin ngamiletin Porjar. Punika taler sangkaning sokongan pelatih miwah para guru ring SD No. 8 Dauh Puri, D�npasar Barat.\n�Pangawitnyan� titiang na�nin rumasa ragu ngamiletin Porjar ring warsa puniki. Titiang rumasa n�nten prasida pacang molihang medali. Napimalih molihang medali emas, kadirasa medali perak miwah perungu rumasa m�weh kapolihang,� baosnyan�.\nDan� kantun �ling sokongan pelatih renang miwah para guru ring sekolahnyan�. Pamekas Kepala Sekolahnyan� Dra. Ida Ayu Putu Tirta, san� nyuukang Nathifa y�ning san� kabaos pengalaman punika n�nten ja raris tedun saking umbara. Nanging mesti tedun ka genah pacentokan. Sesampun tedun irika wau prasida nyelehin kebisan para sesaih�. W�nten san� becikan miwah w�nten taler san� kirangan. Ida dan� san� madu� kebisan inggilan, pastika pacang prasida nyuukang i raga mangda prasida madu� tegak pateh. Sawaliknyan� majalaran nyelehin kabisan sesaih san� kirangan, pacang nyuukang i raga mangda n�nten satata kaliput rasa pesimis.\n�Titiang nyinahang rasa suksma majeng rerama, pelatih renang miwah guru-guru ring sekolah san� satata nyuukang titiang,� baos Nathifa.\nRumasa bagia taler prasida macentok ring ar�na renang, san� kamiletin olih perenang SD terbaik mimitan petang kecamatan san� w�nten ring Kota D�npasar. Nathifa san� embas ring D�npasar, 12 Sept�mber 2011 puniki prasida ngamedalang kemampuan san� pinih becik. Minab pacang matiosan y�ning macentok sinambi nguber targ�t.\nJadwal sekolah san� ratep miwah jadwal renang tambis-tambis sawilang rahina, nyuukang dan� mesti wikan nyepih galah. Dan� milih cabang olah raga renang, sangkaning pangaptin ibunyan�, mangda Nathifa madu� sikut san� tegeh. Ngranjing sajeroning klub renang Telaga Biru, Nathifa molihang medali emas ring 50 m�ter gaya dada, 100 m�ter gaya dada miwah �staf�t gaya ganti.\nNg�lingin dan� madu� kebisan ring cabang renang, Nathifa sumeken pacang sayan anteng muruk. Dan� taler meled dados perenang nasional. (yoga/nan)


PURWAKANING DADI 29 BAN - Sasampune punika, Dane Yakub - Bible Search\nPURWAKANING DADI 28 PURWAKANING DADI 30\nPURWAKANING DADI 29\nDane Yakub ring jeron Dane Laban\n1Sasampune punika, Dane Yakub raris kesah saking irika, lunga ka jagate kangin. 2Tan kacrita ring margi, saget dane rauh ring satunggiling semer sane wenten ring tegale. Ring sisin semere punika wenten biri-biri miwah kambing sedek medem-medeman tigang gompyokan. Kambing miwah biri-birine punika kawehin nginem toya saking semere punika. Bungut semere punika matekep antuk batu ageng. 3Sasampun sakancan kambing miwah biri-birine punika mapunduh irika, raris parapangangonnyane nglibegang batune saking bungut semere, tumuli kambing miwah biri-birine punika kawehin nginem. Wusan punika batune malih kawaliang ka bungut semere.\n4Dane Yakub tumuli mataken ring parapangangone punika sapuniki: “Parasemeton, ragane puniki saking dija?”\nPasaur parapangangone punika sapuniki: “Tiang puniki saking Haran.”\n5Dane Yakub malih mataken ring ipun: “Punapike ragane uning ring dane Laban putun Dane Nahor?”\nPasaur ipune sareng sami: “Inggih tiang uning.”\n6Sapanglanturipun dane mataken ring ipun sapuniki: “Punapike dane rahajeng?”\nPasaur ipune: “Inggih dane rahajeng! Punika napi okan danene sane istri sane mapesengan Rahel, rauh ngatehang kambing miwah biri-birin danene.”\n9Durung puput dane mabebaosan sareng parapangangone punika, Dane Rahel rauh ngatehang biri-birinnyane. 10Riwau Dane Yakub ngaksi Dane Rahel rauh ngatehang kambing lan biri-biri druen Dane Laban uan danene, Dane Yakub tumuli maranin semere punika. Batune tumuli gingsirang dane saking bungut semere, tur kambing miwah biri-birine punika sami pada kicen toya. 11Wusan punika Dane Yakub tumuli ngaras Dane Rahel. Kabatek antuk liang kayun danene, tan sida antuk dane ngampet toyan panyingakan danene tumuli dane nangis. 12Dane Yakub nyritayang ring Dane Rahel mungguing dane punika pernah keponakan ajin danene, okan Dane Ribka semeton Dane Laban.\nDane Rahel tumuli malaib budal nguningayang indike punika ring ajin danene. 13Sasampun Dane Laban mireng orti indik Dane Yakub, okan semeton danene punika, digelis dane malaib mapagin Dane Yakub, raris ngelut tur ngaras dane. Sasampune punika Dane Yakub raris kajak ka jeroan. Irika Dane Yakub nguningayang sapariindik danene ring Dane Laban. 14Dane Laban raris ngandika ring dane: “Sasajaane cening enu manyama ngajak ua.” Dane Yakub madunungan irika ngantos asasih suenipun.\nDane Yakub ngayahin Dane Laban mangda polih Dane Rahel miwah Dane Lea\n15Sasampune punika Dane Laban raris ngandika ring Dane Yakub, sapuniki: “Eda nyen ulihan cening manyama ngajak ua, laut cening ngayah tan paupah sig uane. Orahang teken ua akuda ua patut ngupahin cening?” 16Dane Laban madue okan istri kekalih, sane duuran mapesengan Lea, miwah sane alitan mapesengan Rahel. 17Cecingak Dane Lea sada kuyu, nanging Dane Rahel, becik pangadegne miwah ayu rupan danene.\n19Pasaur Dane Laban: “Melahan ia baang ua cening, bandingang teken baang ua anak len. Wireh keto, nongosja cening dini ngajak ua.” 20Dadosipun Dane Yakub raris ngayah pitung warsa suenipun mangda mrasidayang polih Dane Rahel. Santukan tresnan danene ring Dane Rahel, pitung taun punika karasayang wantah sakadi makudang-kudang rahina kewanten.\n21Sasampune punika Dane Yakub raris matur ring Dane Laban, sapuniki: “Paicayangja Ni Rahel sane mangkin, santukan masan tiange ngayah sampun jangkep, mangda tiang nganten sareng ipun.” 22Dane Laban raris nangun karya pabuncingan tur ngundang sawatek anake sane ring genahe punika. 23Nanging wengine punika, Dane Laban raris ngajak Dane Lea, okan danene sane duuran kaserahang ring Dane Yakub. Dane Yakub tumuli aor ring Dane Lea. 24Duk punika taler Dane Laban maicayang Silpa, panyeroan danene ring Dane Lea, mangda ipun dados panyeroan danene. 25Nanging benjangne pasemengan Dane Yakub ngaksi mungguing rabin danene punika Lea. Dane Yakub raris matur ring Dane Laban, sapuniki: “Napike sane kardi ua marep ring tiang. Boyake tiang sampun ngayah ring ua, mangda tiang mrasidayang molih Ni Rahel? Napi awinanipun ua ngapus tiang?”\n26Pasaur Dane Laban sapuniki: “Di gumine dini, tusingja biasa anake ngantenang adinne maluan teken embokne. 27Pragatang malu pailehne kanti pitung dina unduk ceninge nganten ngajak pianak uane ento, suud keto Ni Rahel pianak uane ane cerikan masih lakar serahang ua teken cening, makadadi upah ceninge. Sakewala ayahin ua buin pitung taun makelonne.”\n28Dane Yakub raris sairing ring pangandikan Dane Laban. Dane netepang paileh danene marabian ring Dane Lea pitung rahina, wusan punika Dane Laban raris nyerahang Dane Rahel ring Dane Yakub, makadados rabin danene. 29Samaliha Dane Laban taler maicayang Bilha, panyeroan danene, ring Dane Rahel, makadados panyeroan danene. 30Dane Yakub raris aor ring Dane Rahel. Tresnan danene ring Dane Rahel bangetan bandingang ring tresnan danene ring Dane Lea. Irika dane raris ngayah ring Dane Laban malih pitung taun suenipun.\nParaputran Dane Yakub\n31Ritatkala Ida Sang Hyang Widi Wasa nyingak mungguing Dane Lea nenten katresnain, Ida raris ngampakang garba wasan Dane Lea, ngantos dane dados madue putra, nanging Dane Rahel bekung. 32Dane Lea raris mobot, tumuli ngembasang putra lanang adiri. Dane raris mabaos sapuniki: “Sujatinipun Ida Sang Hyang Widi Wasa sampun nyingak kasangsaran tiange. Sane mangkin sinah somah tiange pacang tresna ring tiang.” Punika awinannya rarene punika kapesengin Ruben. 33Dane Lea malih mobot tur ngembasang putra lanang adiri. Dane raris mabaos sapuniki: “Ida Sang Hyang Widi Wasa maicayang rarene puniki ring tiang, santukan wikan, mungguing kurenan tiange nenten tresna ring tiang.” Rarene punika raris kapesengin: Simeon. 34Dane Lea malih mobot, raris ngembasang putra lanang adiri. Irika dane mabaos sapuniki: “Sane mangkin kurenan tiange jaga sayan leket ring tiang, santukan tiang sampun ngembasang rare lanang tigang diri.” Punika awinannya rarene punika raris kapesengin: Lewi. 35Dane malih mobot tur ngembasang putra lanang adiri. Dane tumuli mabaos sapuniki: “Sane mangkin tiang jaga matur panyuksma ring Ida Sang Hyang Widi Wasa.” Punika awinanipun, anake alit punika kapesengin: Yehuda. Wusan punika, dane nenten malih madue putra.


PARARUDAN 26 BAN - “Di bagian tengah Kemah Sucine, - Bible Search\nPARARUDAN 25 PARARUDAN 27\nIndik Kemah Suci\n1“Di bagian tengah Kemah Sucine, kemah tongos Ulune rauh apanga kagae aji tenda dasa bidang ane malakar aji benang lenen alus, benang wol biru, tangi muah barak. Tendane ento isinin sesulaman rerupan manusa makampid. 2Tendane ento makejang apang patuh dawa muah lumbangne. Dawanne 12 meter, lumbangne duang meter. 3Tenda-tendane ento sambung sabilang lelima jait dadiang abesik. 4Gaenangja pangantungan malakar aji kain biru di tepin tendane makadadua. 5Di tepinne ane abesik gaenang pangantungan seket, tur di tepinne ane buin abesik masih seket, apanga ia pada mapasangan. 6Gaenang sangket-sangket panegulan seket, ane malakar aji mas, anggon ngatepang tendane duang rangkep ento dadi abesik.\n7Suba keto gaenang tenda solas bidang malakar aji bulun kambing anggon ngraabin Kemah Sucine. 8Tendane ene masih apanga asah. Lumbangne duang meter, lantangne telulas meter. 9Ane lelima jait-jait dadiang abesik, keto masih ane buin nemnem jait sambung dadiang abesik. Sakewala sambungane ane kaping nem ento tagelang dadi dadua tur ento anggon ngraabin di arep kemahe. 10Gaenang masih tendane ene pangantungan seket sig tendane ane abesik, muah seket sig tendane ane lenan. 11Gaenang masih sangket panegulan aji prunggu seket besik tur augang sangkete ento di gelang-gelangne anggon nyambung tendane ento apanga dadi abesik buat ngraabin kemahe atenga. 12Atenga uli lebih tendane ento anggon ngangkebin bagian durin kemahe. 13Kaine ane lebih tengah meter ane nglajur kalantang ento depang nglenteng nekepin bibih kemahe.\n15Gaenang Kemah Sucine ento tulang ane jegjeg aji kayu akasia. 16Sabilang sakanne madawa petang meter tur malumbang 66 sentimeter. 17Saka-sakane ento apanga kisinin lait, apang aluh baan ngakitang. 18Sisi kelod kemahe gaenang saka duang dasa katih. 19Gaenang sendi aji perak petang dasa liunne. Sakane abesik isinin sendi dadua anggon ngisiang kaitne ento. 20Mula kajan kemahe ento gaenang masih adegan duang dasa, 21tur sendi aji perak petang dasa, adegan abesik isinin sendi dadua. 22Mula kauhne, dadinne di durin kemahe ento, gaenang adegan nemnem. 23Tur di bucu-bucun kemahe ento isinin adegan dadua. 24Adegan ane dadua di sabilang bucu ento akitang beten muah duurne, kanti adegan ane dadua ento dadi bucu dadua. 25Dadinne ada adegan akutus, sendinne aji perak nembelas. Adegane ane abesik masendi dadua.\n26Gaenang sunduk limolas aji kayu akasia, lelima anggon ngakitang adegan ane di dinding kemahe ane asibak, 27ane lelima anggon ngakitang adegan-adegan Kemah Sucine sisi kauhne, nah ento ane paek durinne. 28Sundukne ane sitengah pasang di petengahan adegane, nglajur uli tanggun kemahe. 29Tulang-tulang kemah muah sunduke apanga makejang makaput aji mas, tur gelang-gelang pangisian sunduke ento masih apanga aji mas. 30Sasubane keto mara jujukang Kemah Sucine ento manut teken rencana ane suba edengang Ulun teken kita di duur gununge.\n31Gaenang korden ane malakar aji benang lenen alus, benang wol mawarna biru, tangi muah barak. Kordene ento isinin sesulaman marupa jlema makampid. 32Gantungang kordene ento di adegan kayu akasiane patpat ane makaput aji mas. Adegan-adegane ento sendinin baan sendi perak patpat, tur isinin sangket pangantungan aji mas. 33Gantungang kordene ento di sangket pangantungane ento. Suba keto pejang Peti Prajanjiane ane misi papan batu dadua di durin kordene, kanti kordene ento dadi belat Tongos Ane Suci klawan Tongos Ane Maha Suci. 34Pasang tekep Peti Prajanjiane. 35Meja tongos aturane pejang di jaban Tongos Ane Maha Suci paek danginne, tur tongos lampune pejang paek delodne di tengah Kemah Sucine ento.\n36Jelanan Kemah Sucine gaenang masih korden aji benang lenen alus, benang wol biru, tangi muah barak tur payasin aji sesulaman. 37Anggon ngantungang kordene ento, gaenang adegan kayu akasia lelima tur kaput aji mas, muah isinin sangket pangantungan aji mas lelima tur gaenang sendi prunggu lelima anggon nyendinin adegan-adegane ento.”


Foto-Pokokne Tiang Curhat-Ni Komang Dyah Asri Astini - Foto-Pokokne Tiang Curhat-Ni Komang Dyah Asri Astini\nFoto-Pokokne Tiang Curhat-Ni Komang Dyah Asri Astini\n8 Juli 2020. Sakadi biasane sampun 4 sasih titiang ngelaksanayang kabiasaan weweg ring jumah kemanten ulian gering agung Covid-19 puniki, sajabaning wenten ne saratang mara lakar pesu. Kabiasaan punika ngae titiang ngerasayang sane madan seken waneh, pas titiang mukak twitter wenten info lomba curhat maan adiah, buina gratis, wih.. lakar seken mapiguna niki ring keneh titiange. Niki galah sane becik nyeritayang keluh kesah ring ati, kadirasa iraga makesami sampun telah uleh-ulehan geginan napi sane dados laksanayang ring jumah.\nNgiring titiang ngawitin cerita tiange puniki uling 4 sasih sane sampun liwat. Gering agung Covid-19 sampun ngae tatanan idup irage nenten biakta malih. Ring Pebruari, titiang ngerasa makejang kari melah, titiang kari prasida makumpul ajak para sawitra nglaksanayang kuliah kerja nyata KKN ring Ubud. Nanging, daweg 1 sasih suudne punika pas ring pinanggal 16 Maret 2020 makejang dadi malianan, nadak makejang mahasiswa harus ngererenang makejang kegiatan KKN ring banjar, ten dados mekumpul malih. Rincik pengabdian masyarakat sane sampun tatas pokokne jagi nglaksanayang kemanten harus kawangde. Makejang kegiatan lan bimbingan kampus sane kari mesisa melaksanayang lewat whatsapp. Titiang seken merasa tangkejut, durung merasa siap antuk parubahan sane seken-seken nadak. Punika durung amunapi ngae bayu kesyor-kesyor, sawetara sasih Maret-April akeh orti ring TV, koran, lan social media maosang indik gering agung Covid-19, uling indike pasien sane positif, anake sane sungkan rahat ulian panyakit puniki, akeh pasien mawali ke tanah wayah, nyantos orti kaluwarga ring dura negara sane mawali ke Bali nenten katerima olih masyarakat. Makejang meadukan, uyang, inguh jeg ten kadi-kadi. Kaperluan masker, vitamin, hand sanitize makejang sukeh minab kabaos langka lan mael.\nRing sasih Mei, Pamerintah Kota Denpasar ngelaksanayang Pembatasan Kegiatan Masyarakat PKM krana jumlah pasien positif ring Bali terus ngakehang. Masyarakat sane luar Denpasar harus makta surat keterangan saking kepala desa yening jagi macelep nuju Denpasar. Nika ngeranayang titiang uyang krana kari nyewa kost, yening kaitung sampun 3 sasih titiang nenten maan nyinggahin kost titiange, pamuputne titiang nyuudang ngekost lan makta barang-barang mulih ke Karangasem ngucap mani PKM. Gering agung niki ngemaang titiang akeh papalajahan, kenehe uyang ulian nenten dadi pesu lan ngorta makumpul sareng tetangga, makejang terbatas, ngalih bahan ajengan sukeh, akeh kegiatan kewangde, resolusi 2020 mantak dados wacana. Lantas ring sasih Juni durung usan pikobet pasien positif ring Bali sane ngakehang, pamerintah pusat sampun ngarencanaang New Normal. Titiang merasa ragu. Nanging seusan titiang ngalihin informasi indik New Normal, iraga nenten prasida terus-terusan ring jumah kemanten. Geginan manut perekonomian warga harus kejalanang malih. New Normal nenten ja mearti gering agung niki sampun usan, pokokne nika sane terus katanamang ring pikenoh titiange. Iraga meajahin apanga prasida meadaptasi. Prasida keh titiang meadaptasi? Makta peralatan sakadi masker, hand sanitizer, sapisanan nganggen face shield yening kocap jagi pesu. Jujur keneh titiang, rikala nganggen masker merasa nenten lues lan muan titiang aluh dadi giat. Nanging, joh puniki titiang setata manutin peraturan. Titiang nenten nyak dikadi lepet nasib titiang dados pasien positif utawi dadi sang sane ngabe penyakit puniki.\n8 Juli 2020. Titiang akhirne prasida nyeritayang napi sane rasayang titiang ulian gering agung puniki liwat tulisan, liu biasane napi sane kerasayang sukeh mepebaosang langsung. Dumogi jagate malih rahayu, penyakit puniki gelis usan, lan iraga prasida negak medampingan sambil macerita Nak ngujang gen biasane pas karantina di jumah?


Materi Pidarta Basa Bali - Pengertian, Struktur dan Jenis-jenis - Blog Rebahan\nBeranda Bahasa Bali Materi Pidarta Basa Bali - Pengertian, Struktur dan Jenis-jenis\nDitulis oleh Alvianita Damayanti Jumat, 04 September 2020\nSoroh pidarta manut tata cara maktayang\nLuir Bebaosan Bali\nPidarta inggih punika daging pikayunan sane kawedar ring sang sareng akeh mangda prasida karesepin saha kalaksanayang ring kahuripan maparajana. Mapidarta inggih punika ngwedar daging pikayunan ring sang sareng akeh, nganggen bassa Bali alus.\nSang sane mapidarta kabaos orator (BI), ring basa Bali kawastanin pamidarta.\nPatut kasurat manut topik utawi tema sane sampun kajantenang\nPurwaka utawi pamahbah\nKawedar pinaka pendahuluan sane madaging:\nMatur suksma, majeng ring pangenter acara\nPangastuti, ketah nganggen panganjali umat, Om Swastyastu\nNgluhurang Pangayubagia, majeng ring Ida Sang Hyang Widhi Wasa\nDaging pidarta kawedar manut tema pidarta sane sampun kajantenang\nPamuput pidarta, kirang langkung madaging:\nPacutetan daging pidarta\nNunas pangampura, mantuk ring salui kakiranganipun\nPangastuti pamuput, ketah nganggen parama santih\nPidarta dadakan (impromtu)\nPidarta puniki sida mamargi riantukan sang sane pacang mapidarta punika nadaksara kasudi mapidarta.\nPidarta tutur/memoriter (pidarta lisan)\nPidarta sane sampun kapripdabang langkungan, tur rikala pacang mapidarta sang sane mapidarta nenten nganggen teks sane kawacen. Pidarta puniki sujatin nyane sampun karencanayang, sampun madue teks, raris teks punika kaapalang. Rikala mapidarta, sang mapidarta nenten ngwacen miwah nenten makta teks.\nPidarta sesuratan/manuskrip (pidarta nganggen teks)\nPidarta sane nagnggen naskah utawi teks, rikala mapidartararis kawacen teks sane sampun kasayagayang.\nPidarta arda tutur/ekstempore (pidarta nganggen ringkesan)\nPidarta sane kabaktayang nganggen ringkesan. Teks pidarta kakaryanin sane ringkes utawi bantang-bantang bebaosan manten sane kasurat. Raris rikala mapidarta, teks punika kawacen sakewanten dikembangkan malih rikala mapidarta.\nInggih punika ngenenin indik topik utawi unteng daging pidarta, sane prasida nudut kayun para pamirsa\nInggih punika semita, raras, agem utawi bahasa tubuh sang sane mapidarta\nInggih punika tata suara sane mapaiketan ring suara/vocal miwah intonasi sane anut ring punggelan lengkara mangda kapireng lengut\nInggih punika rasa penghayatan ri tatkala mapidarta mangda daging pidarta punika prasida nuke pikayunan sang sane mirengang.\nYening sang mapidarta (orator) prasida nunggilang makapapat tetikesan punika pacang metu W kaping lima, inggih punika Wibawa. Wibawa puniki kaptiang pisan gumanti prasida ngledangin kayun sang miarsayang.\nWenten makudang-kudang bebaosan sane masaih ring pidarta, minakadi:\nBebaosan midartayang indik ajahan agama manut tatwa agama sane pastika.\nBebaosan mapidarta sane kawedar pinaka panyangra (kata sambutan) sajeroning upacara adat/agama.\nAtur piuning (laporan panitia)\nInggih punika bebaosan manggala karya nguningayang saluir pidabdab ring acara sane kalaksanayang.\nInggih punika bebaosan sane madaging pasuakan, pangapti, miwah pinunas makadi nunas dukungan suara ring pemilu/pilkada.\nInggih punika atur piuning pinaka pasobyahan utawi pengumuman sane lumrah kapireng ring pura-pura ri kala wenten patirtan.\nSajaba punika, wenten taler istilah mabaos Bali tiosan, minakadi:\nDharmatula (diskusi): bebaosan mbligbagang indik ajahan dharma/agama sajeroning acara sarasehan sane mabasa bali\nWidiatula (diskusi): bebaosan mabasa Bali, sane mligbagang pangweruhan (sajaba ajahan agama)\nSimakrama: patemon anake madarma suaka\nSaur-pitaken: bebaosan tanya jawab ring paruman\nDharmasanti: bebaosan indik kautaman ajaran dharma ri kala nyanggra rahinan jagat minakadi Nyepi, miwah Galungan lan Kuningan\nPidarta sane kawedar nenten dados lempas ring tema sane kajantenang. Iriki taler katureksa indik kapatutan format teks pidartanne.\nSane katureksa iriki indik antarnyane bebaosan saking pengawit rauh ka pamuput, taler indik kapatutan pangwesan materi sane kawedar.\nSane rumasuk panureksan bahasa:\nKapatutan ucapan (lafal)\nPilihan kruna (diksi)\nKalengutan wirama (lagu ucapan)\nAnggah-ungguh basa Bali\nSane katureksa ring penampilan minakadi iraga (bahasa tubuh), wirasa (penghayatan), semita (mimik/raut wajah), leliat (pandangan), miwah busana (pakaian adat madia).\nAmanat utawi pesan inggih punika tetuek daging pidarta sane meled kanggen piteket sane mawiguna ring sang mirengang.


Hakim-hakim 8 (BALI)\n1Sasampune punika suku Epraime raris mabaos ring Dane Gideon, sapuniki: “Napi awinannya semeton nenten nauhin tiang, rikala semeton lunga ngebug wong Midiane? Napi awinannya semeton matakeh kadi asapunika ring tiang?” Ipun sareng sami banget pisan makeengan ngeniang paindikane punika.\n2Nanging Dane Gideon masaur sapuniki: “Paindikan sane sampun margiang tiang punika, tan wenten ajinipun yen bandingang ring paindikan sane sampun laksanayang semeton. Yadiastu paindikan sane alit sane sampun kalaksanayang antuk suku Epraim, paindikan punika agengan pangarganipun ring paindikan sane sampun kalaksanayang antuk suku bangsan tiange sareng sami.\n3Yadianja kadi asapunika kawentenannyane, malantaran kakuatan Ida Sang Hyang Widi Wasa, semeton sampun nyedayang ratun wong Midiane kekalih, inggih punika Oreb miwah Seeb. Punapike sane sampun laksanayang tiang sane nyandang kabandingang ring paindikan punika?” Rikala dane mabaos kadi asapunika, ipun sareng sami nenten malih pedih ring dane.\n4Daweg punika Dane Gideon miwah wadua balan danene tigang atus punika sampun rauh ring Tukad Yordane, tur sampun nglintang ring tukade punika. Dane miwah waduane sami kalintang lesu, nanging kantun taler nguber mesehe punika.\n5Rikala dane rauh ring Sukot, dane mabaos ring wong kotane irika sapuniki: “Icenja waduan tiange nunas roti makudang-kudang bungkul. Ipun sareng sami sampun kalintang leleh, tur tiang sareng sami ngepung Sebah miwah Salmuna, ratun wong Midiane.”\n6Nanging pamimpin wong Sukote mabaos kadi asapuniki: “Napi awinannya tiang patut maang wadua balan ragane ajengan? Semeton durung nyidayang ngejuk Sebah miwah Salmuna.”\n7Duaning punika Dane Gideon raris ngandika sapuniki: “Inggih! Yening Ida Sang Hyang Widi Wasa sampun nyerahang Sebah miwah Salmuna ring tiang, tiang jaga nigtig ragane antuk dui miwah ketket sane saking tanah melakange.”\n8Dane Gideon raris lunga ka Penuel, tur mapangidih ring rakyate irika, pateh sakadi iwau, nanging pasaur jadmane ring Penuel pateh sakadi pasaur jadmane ring Sukot.\n9Duaning punika Dane Gideon raris ngandika sapuniki: “Yen tiang mawali saha rahayu, tiang jaga nguugang menaran ragane.”\n10Sang Prabu Sebah miwah Sang Prabu Salmuna wenten ring Karkor kairing antuk wadua balan idane. Saking pantaran wadua balan suku-suku sane ring tegal melakange punika, wantah kantun sawatara 15.000 kewanten. Sane sampun kapademang wenten 120.000 akehipun.\n11Dane Gideon mamargi nuluh margine ring sisin tegal melakange, dangin Nobah miwah Yogbehane, tur tan pasamodana ngebug wadua balane punika.\n12Ratun wong Midiane makakalih, inggih punika Sebah miwah Salmuna, jerih kapilayu nanging kakepung tur keni kejuk, tur indike punika ngawinang sakancan wadua balan idane sami pada sambeh pablesat.\n13Rikala Dane Gideon mawali saking payudan nglintang ring margine munggah ka Heres,\n14dane ngejuk anak truna saking Sukot adiri, tur nakenin ipun. Anake truna punika raris nyuratang pesengan pamimpin-pamimpin rakyate ring Sukot, wenten pitung dasa pitu diri akehipune, katurang ring Dane Gideon.\n15Sasampune punika Dane Gideon raris lunga maranin jadmane ring Sukot, sarwi ngandika sapuniki: “Elingangja rikala semeton nenten kayun nulungin tiang, semeton maosang mungguing semeton nenten mrasidayang micayang dedaaran ring wadua balan tiange sane kaleson, santukan tiang dereng mrasidayang ngejuk Sebah miwah Salmuna. Inggih sane mangkin puniki Sebah miwah Salmuna.”\n16Irika dane tumuli ngambil dui miwah ketket saking tegal melakange kanggen ngukum pamimpin-pamimpin wong Sukote.\n17Dane taler nguugang menarane ring Penuel tur ngamademang jadmane ring kotane punika.\n18Sasampune punika Dane Gideon raris mataken ring Sang Prabu Sebah miwah Salmuna, sapuniki: “Sapunapike indik jadmane sane pademang ragane ring Tabor?” Pasaur idane sareng kalih, sapuniki: “Pakantenannyane pateh sakadi ragane. Asing-asing anake punika waluya sakadi putran sang prabu.”\n19Dane Gideon raris ngandika: “Anake punika makasami nyaman tiange, pianak-pianak memen tiange. Saking sujati tiang masumpah, yen ragane nenten ngamademang ipun, sinah tiang jaga nenten nyedayang ragane.”\n20Sasampune punika dane raris ngandika ring Dane Yeter, okan danene sane pinih duur, sapuniki: “Majuja cening, matiang ia makadadua!” Nanging okan danene punika nenten ngaud pedang danene. Dane mangu-mangu, santukan dane kantun alit.\n21Sasampune punika Sang Prabu Sebah miwah Salmuna mabaos ring Dane Gideon sapuniki: “Durusangja ragane ngraga sane ngamademang tiang. Indike punika mula dados tetegenan anak lanang.” Duaning punika Dane Gideon raris nyedayang sang kalih. Sasampune punika dane raris ngambil pepayasan sane kagantungang ring baong untan sang kalih punika.\n22Wusan punika, bangsa Israele raris matur ring Dane Gideon sapuniki: “Ledang semeton dados pamrentah tiange sareng sami, inggih punika semeton miwah katurunan semetone. Semeton sampun mebasang tiang sareng sami saking wong Midiane.”\n23Dane Gideon raris masaur sapuniki: “Tiang nenten nyak dados pamrentah semetone, kadi asapunika taler pianak tiange. Wantah Ida Sang Hyang Widi Wasa sane dados pamrentah semetone.”\n24Nanging sapanglanturipun dane raris ngandika sapuniki: “Wenten pinunas tiange asiki ring parasemeton. Semeton suang-suang mangda ledang micayang anting-anting jejarahan semetone ring tiang.” (Sakadi bangsa sane lianan, sane wenten ring tegal melakange, wong Midiane punika sami pada ngangge anting-anting mas.)\n25Irika rakyate sami pada masaur sapuniki: “Saking manah liang, tiang jaga ngaturang punika makasami ring semeton.” Ipun sareng sami ngebatang wastra, tur rakyate makasami ngenahang anting-anting jejarahane punika ring wastrane punika.\n26Anting-anting mas sane katampi antuk Dane Gideon punika, beratipun sawatara wenten kalih dasa kilogram, sajawining pangangge mas-masan, kalung miwah wastra ungu sane karangsuk antuk pararatun wong Midiane, miwah bandong sane kanggen antuk unta-untan idane.\n27Dane Gideon tumuli makarya arca malakar antuk mas tur arcane punika genahang dane ring kota uedan danene, inggih punika kota Opra. Bangsa Israele makasami raris ngutang Ida Sang Hyang Widi Wasa tumuli pada ka Opra buat mabakti ring arcane punika. Indike punika dados jeet pabuat Dane Gideon miwah kulawargan danene.\n28Kadi asapunika indik wong Midiane kakaonang antuk wong Israele tur nenten malih wenten baya pabuat wong Israele. Jagate irika raris muponin kerta raharja ngantos petang dasa taun suenipun, ngantos Dane Gideon seda.\n29Dane Gideon raris mawali ka jeron danene tur jenek malinggih irika.\n30Dane madue oka lanang-lanang pitung dasa diri, santukan dane akeh madue rabi.\n31Dane taler madue selir adiri ring Sikem. Selir danene punika madue oka lanang adiri mapesengan Abimelek.\n32Dane Gideon okan Dane Yoas seda rikala dane sampun lingsir pisan, tur kaperemang ring setran Dane Yoas, ajin danene ring Opra, ring kota palingsehan Dane Abieser.\n33Sasampune Dane Gideon seda, bangsa Israele malih nenten satia ngiring Ida Sang Hyang Widi Wasa tur ipun mabakti ring Dewa Baal. Ipun pada ngadegang Dewa Baal-Berit makadados widinnyane,\n34tur ipun nenten malih nyungsung Ida Sang Hyang Widi Wasa, Widinipune, sane sampun ngrahayuang ipun saking sakancan meseh-mesehipune sane wenten ring kiwa tengenipune.\n35Ipun pada nenten marasa suksma ring kulawargan Dane Gideon, pabuat sakancan kabecikan sane sampun kardi dane buat bangsa Israele punika.


Bilangan 12 (BALI)\n1Dane Musa sampun ngambil rabi wong Kus adiri tur indike punika kacacad antuk Dane Miryam miwah Dane Harun.\n2Sapuniki baos sang kalih: “Apake malantaran Musa dogen Ida Sang Hyang Widi Wasa masabda? Tusingke Ida masabda masih malantaran iraga?” Ida Sang Hyang Widi Wasa mireng baos sang kalih punika.\n3(Dane Musa punika anak sane ngalap kasor. Ngalap kasor danene lintangan ring sawatek jadmane sane wenten ring jagate puniki.)\n4Tan dumade Ida Sang Hyang Widi Wasa tumuli masabda ring Dane Musa, Harun miwah Dane Miryam, sapuniki: “Ulun ngarsayang kita tangkil ajak telu ka Kemah Linggih Ulune.” Sang tiga tumuli tangkil irika.\n5Ida Sang Hyang Widi Wasa tumuli tumurun sajeroning mega saha nyeleg ring lawang Kemahe, saha masabda sapuniki: “Ih Harun, Miryam.” Sang kalih tumuli ngarepang.\n6Ida Sang Hyang Widi Wasa masabda sapuniki: “Ane jani padingehangja apa ane lakar sabdayang Ulun. Yening di pantaran kitane ada nabi-nabi, Ulun nyinahang ragan Ulune teken ia malantaran wahyu, tur masabda teken ia sajeroning pangipian.\n7Nanging yening Ulun masabda teken Musa parekan Ulune, tusingja buka keto. Ia suba baang Ulun tetegenan buat nuntun bangsa Israel druen Ulune.\n8Sawireh keto Ulun masabda marep-arepan ngajak ia, pepolosan tur tusing makulit. Teja wedanan Uluneko masih suba tingalina. Kenken dadi kita teka bani nglawan ia?”\n9Ida Sang Hyang Widi Wasa kalintang duka ring sang kalih tumuli Ida kesah saking irika.\n10Rikala megane munggah saking duur Kemah Linggih Ida Sang Hyang Widi Wasa, tan pararapan Dane Miryam, jeg keni pinakit lepra sane raat pisan. Kulit danene pramangkin dados putih sakadi kapase. Ritatkala Dane Harun nolih Dane Miryam, irika kacingak mungguing Dane Miryam sampun keni pinakit lepra.\n11Dane raris mabaos ring Dane Musa, sapuniki: “Duh pamekele, sampunang pisan dosane puniki katiwakang ring tiang sareng kalih, duaning indike punika margiang tiang ulihan kanambetan tiange.\n12Sampunangja banggayanga ipun sakadi rarene sane padem ring tengah basang memenipune, sane wau lekad sampun makire berek.”\n13Irika Dane Musa tumuli jerit-jerit nunas ica ring Ida Sang Hyang Widi Wasa sapuniki: “Duh Ratu Sang Hyang Widi Wasa, ledang Palungguh IRatu mapaica kawarasan ring ipun.”\n14Ida Sang Hyang Widi Wasa tumuli masabda sapuniki: “Yen upama ia kakecuhin muanne baan bapanne, singke ia patut nandang kanistan pitung dina makelonne? Sawireh keto depang ia di jaban pakemahane pitung dina makelonne. Sasubane keto mara ia buin dadi masuk.”\n15Duaning punika Dane Miryam tumuli kamedalang saking pakemahane pitung rahina suenipun, tur sakantun Dane Miryam ring jaban pakemahan punika, bangsa Israel nenten magingsir saking genahe punika.\n16Wusan punika bangsa Israele raris kesah saking Haserot, tumuli ngwangun pakemahannyane ring tegal melakang Parane.


Kejadian 41 (BALI)\n1Sasampune maletan kalih taun, ida sang prabu raris nyumpena. Sajeroning panyumpenan, ida rumasa ngadeg ring tepin Tukad Nile.\n2Irika wenten kacingak banteng pepitu sane becik pawakanipune tur mokoh-mokoh, medal saking Tukad Nile, raris neda padang ring sisin tukade punika.\n3Wusan punika wenten taler cingakin ida banteng sane lianan pitung ukud medal saking Tukad Nile, pawakanipune kaon tur berag-berag. Bantenge puniki raris majujuk ring sisin tukade ring samping banteng-bantenge sane inunian.\n4Banteng-bantenge sane becik pawakanipune tur mokoh-mokoh, raris kateda antuk banteng-bantenge sane kaon pawakanipune tur berag-berag punika. Rauh irika, ida sang prabu raris matangi.\n5Sasampune punika ida malih sirep, tur malih ida nyumpena, sane kaping kalihipun. Sajeroning panyumpenan cingak ida wenten badihan gandum sane jelih tur becik pitung badih, medal saking punyan gandume akatih.\n6Nanging wusan punika raris wenten badihan gandum sane berag tur layu, kampehang angin Kaulu.\n7Badihan gandume sane jelih tur becik pitung badih inuni raris kuluh antuk badihan gandume sane berag punika. Wus punika ida sang prabu raris matangi, tur ida wikan ida wantah nyumpena kewanten.\n8Rikalaning semeng ida rumasa osek ring pakayunan. Ida raris ngesengin sawatek anake pradnyan miwah sawatek anake midep ring Mesir. Ida sang prabu raris nyritayang sumpenan idane ring ida dane sareng sami, nanging angan adiriko nenten wenten sane mrasidayang ngaturang piteges sumpenan idane punika.\n9Sang pangenter inum-inumane raris matur ring ida sang prabu: “Ring rahinane puniki titiang rumasa buat pisan jaga nguningayang indik kiwangan titiange sane riin.\n10Duk punika palungguh iratu duka pisan ring paraprakangge druene, tur titiang pangkeng palungguh iratu ring jeroan pangawal purine, sinarengan ring pangenter rayunane.\n11Risedek rahina anu, titiang sareng kalih pada ngipi, tur ipian titiange suang-suang pada wenten pitegesipun.\n12Irika taler wenten anak truna wong Ibrani, sinarengan mapangkeng ring titiang sareng kalih. Anake punika parekan komandan pangawal purine. Titiang sareng kalih raris nyritayang ipian titiange ring ipun tur ipun raris ngartiang ipian titiange suang-suang.\n13Pamuputipun sawiakti madaging pisan sakadi sane artiang ipun ring titiang sareng kalih, inggih punika: Titiang kawaliang malih ring pangkat titiange, tur pangenter rayunane punika kadanda pati.”\n14Sasampun punika ida sang prabu raris ngandikayang mangda ngesengin Dane Yusup. Dane raris digelis kawedalang saking pangkeng. Dane tumuli macukur tur meseh pangangge, raris nangkil ring ajeng ida sang prabu.\n15Ida sang prabu raris ngandika ring Dane Yusup, sapuniki: “Gelahe ngipi, nanging tusing ada angan adiriko anak ane nyidayang ngartiang ipiane ento. Nanging gelahe suba ningeh unduk pamane bisa ngartiang ipian.”\n17Ida sang prabu raris ngandika ring Dane Yusup: “Kene ipian gelahe ento. Gelahe sedekan majujuk di sisin Tukad Nile.\n18Ditu laut ada sampi pitung ukud pesu uli tukade. Sampine ento mokoh-mokoh tur melah pesan goban awakne. Sampi-sampine ento pada ngamah padang di sisin tukade.\n19Nanging suud keto, laut ada buin sampi lenan pitung ukud pesu uli di tukade. Sampine ento jelek pesan gobanne, buina berag-berag, tuah ikulit ngaput itulang. Tusing taen gelahe nepukin sampi ane buka keto jelekne di sakuub gumi Mesire.\n20Sampine ane mokoh-mokoh ituni laut amaha baan sampine ane berag-berag ento.\n21Sampi-sampine ane mokoh-mokoh uluha teken sampine ane berag-berag nanging unduke ento tusing ada marawat angan abedik, sawireh sampine ane berag-berag ento enu masih tileh jelek buka ane jati mula. Ditu laut gelahe enten.\n22Sesubanne keto, di pangipian buin gelahe nepukin ada punyan gandum akatih. Punyan gandume ento misi badihan gandum ane jelih tur melah pitung badih.\n23Nanging suud keto, ada masih mentik badihan gandum ane tuh pitung badih, berag tur layu putput angin Kaulu.\n24Badihan gandume ane melah ituni laut amaha teken badihan gandume ane berag-berag ento. Ipiane ento suba tuturang gelahe teken parapradnyane dini, nanging tusing ada ane bisa ngartiang ipiane ento teken gelahe.”\n25Dane Yusup tumuli matur ring ida sang prabu: “Inggih ratu sang prabu, mungguing sumpenan palungguh iratu makakalih punika pateh pitegesipun. Ida Sang Hyang Widi Wasa ledang ngwarah-warahang ring palungguh iratu, paindikan sane jaga margiang Ida.\n26Mungguing bantenge sane mokoh-mokoh pepitu punika mapiteges pitung warsa. Kadi asapunika taler indik badihan gandume sane becik punika taler mapiteges pitung warsa. Sumpenan iratu makakalih punika pateh pitegesipun.\n27Mungguing bantenge sane berag-berag miwah kaon pitung ukud, sane medal ungkuran punika mapiteges pitung warsa. Kadi asapunika taler badihan gandume pitung badih sane puyung tur layu putput angin Kaulu punika, makasami mapiteges jaga wenten masan sayah pitung warsa suenipun.\n28Titiang sampun nguningayang ring palungguh iratu, mungguing Ida Sang Hyang Widi Wasa sampun nyinahang paindikan sane pacang laksanayang Ida ring palungguh iratu.\n29Ring sawewidangan jagat Mesire, jaga wenten masa gemuh landuh pitung warsa suenipun.\n30Sasampune punika, jaga wenten masa sayah pitung warsa suenipun. Masa gemuh landuhe punika pacang kalaliang, santukan masa sayah punika jaga nguugang jagate.\n31Masa gemuh landuhe punika nenten kanten laadipun ring jagate iriki, santukan sayahe punika kalintang ageng.\n32Sumpenan palungguh iratu punika kawali-walinin ngantos pingkalih punika mapiteges, mungguing paindikane punika sampun kapastiang antuk Ida Sang Hyang Widi Wasa, samaliha digelis pacang laksanayang Ida.\n33Sane mangkin ledang palungguh iratu ngrereh tur ngangkat anak sane pradnyan tur wicaksana buat ngenterang jagat druene.\n34Kadi asapunika taler mangda palungguh iratu ngangkat tur ngamanggehang anak dados parasedahan ring jagat druene. Mangda sajeroning masa gemuh landuh sane pitung warsa punika, ipun nuduk upeti apahliman saking pamupon gandume.\n35Sajeroning masa gemuh landuh sane jaga rauh puniki, ipun patut munduhang sarwa pangan. Icen ipun kakuasan buat munduhang, nyimpen tur ngebag gandum ring kota-kotane sami.\n36Saananing sarwa pangane punika dados bekel pabuat jagat druene, sajeroning masa sayah sane pitung warsa sane jaga nibenin jagat Mesire. Malantaran punika kaula druene nenten jaga katempuh antuk sayahe punika.”\n37Atur Dane Yusup punika kabaos patut antuk ida sang prabu miwah antuk prakanggen idane sami.\n38Ida sang prabu raris ngandika ring parabaudandan idane: “Iraga tusing nyidayang lakar maan anak melahan teken Yusup, ane kabekin baan Roh Ida Sang Hyang Widi Wasa.”\n39Ida raris ngandika ring Dane Yusup: “Ida Sang Hyang Widi Wasa suba ngwarah-warahang unduke ene teken paman tur tusingja ada buin anak ane midep muah wicaksana buka pamane.\n40Ane jani paman dadiang gelahe patih dini di gumin gelahe. Panjak gelahe makejang patut tinut teken prentah paman patihe. Sakewala tuah singasanane ene dogen gelahe lebihan teken paman patih.”\n41Sapanglanturipun, ida sang prabu ngandika ring Dane Yusup: “Ngawit uli jani gelahe ngamanggehang paman dadi patih di sawewidangan tanah Mesire.”\n42Wusan punika ida sang prabu raris nglukar ali-ali stempel idane saking jrijin idane, tumuli kasalukang ring jrijin Dane Yusup. Dane Yusup tumuli kabusanain busana sarwa endah, tur kantan danene kakalungin kalung mas.\n43Ida sang prabu raris ngandikayang mangda Dane Yusup kalinggihang ring kretan idane sane nomor kalih, tur pacalange sane wenten ring ajeng danene raris jerit-jerit, mangdane rakyate pada nyamping tur nunas lugra ring dane. Kadi asapunika indiknyane Dane Yusup kadegang dados patih buat ngetangang sawewidangan tanah Mesire.\n44Ida sang prabu ngandika ring Dane Yusup: “Gelahe ene ane dadi prabu, nanging tusing ada anak ane dadi makitipan dini di sawewidangan tanah Mesire yen tusing maan lelugrahan uli paman.”\n45Ida sang prabu raris marabin Dane Yusup: Sapnat Paaneah. Samaliha dane kicen rabi, mapesengan Asnat, okan Sang Pandita Potipera, sane ring kota Heliopolis. Kadi asapunika indik Dane Yusup kangkat tur kamanggehang dados patih ring Mesir.\n46Duk dane kamanggehang dados patih ring Mesir, yusan danene tigang dasa taun. Dane tumuli mapamit saking ajeng ida sang prabu, raris lunga nylajah sakuub tanah Mesire.\n47Sajeroning pitung warsa masa gemuhe punika, jagate irika mupuang pamupon sane madugdug-dugdug.\n48Sajeroning masa gemuh landuh sane pitung taun punika, Dane Yusup raris munduhang saananing sarwa pangan sane wenten ring tanah Mesir. Sarwa pangane punika raris kasimpen ring kota-kota. Pamupon desa-desa sane ring kiwa tengen kotane, kasimpen ring kota punika.\n49Kadi asapunika Dane Yusup munduhang gandum kalintang akeh pisan tan bina sakadi bias segarane, kantos tan keni winilang akehnya.\n50Sadurung masan sayahe punika rauh, Dane Yusup madue putra lanang kekalih, sane kembasang antuk Dane Asnat.\n51Okan danene sane pinih duur, kapesengin: Manase, santukan kabaos antuk dane: “Ida Sang Hyang Widi Wasa sampun ngawinang tiang lali ring kamewehan tiange miwah ring palelintihan tiange.”\n52Tur okan danene sane alitan, kapesengin: Epraim, santukan kabaos antuk dane: “Ida Sang Hyang Widi Wasa mapaica pianak ring tiang, ring jagat genah tiange nandang sangsara.”\n53Sasampun masa gemuh landuh sane pitung warsa ring tanah Mesir punika lintang,\n54raris rauh masa sayah sane pitung warsa punika, sakadi sane sampun kapangandikayang antuk Dane Yusup. Ring sakuub jagate wenten sayah, nanging ring sawewidangan jagat Mesire kantun wenten pangan.\n55Ritatkala wewidangan jagat Mesire keni sayah, rakyate raris pada jerit-jerit nunas pangan ring ida sang prabu. Ida raris ngandika ring ipun sapuniki: “Kema nunas pangan teken paman patih Yusup. Tuutangja ane ndikayang dane teken cai.”\n56Masa sayahe punika ngrubeda ring sakuub jagate sami. Punika duaning Dane Yusup raris mukak gudang danene makasami, tur ngadol gandum ring wong Mesire.\n57Saking sakuub jagate sami jadmane taler pada rauh ka Mesir jaga numbas gandum ring Dane Yusup, santukan sayahe punika kalintang banget ring sakuub jagate makasami.


Lango taler Mango - BASAbaliWiki\nLango taler Mango\nBasa Kawi utawi Jawa Kuno ketah madue kosa basa sane satata ngawinang rasa kadaut. Utaminnyane, kruna-kruna sane nlatarang indik kalangwan. Sang kawi nyihnayang anggannyane kasatan tekening kalangwan sane rauh antuk makudang-kudang rupa. Nenten prasida naanang rasa iseng kalangen ring kawentenan kalangwan, kalangwan sane matunggilan kapining ambunnyane sarwa bunga ring masan kartikane, taler saking rasa manunggal kapining kalangwan, rasa kalangen sane nenten prasida kasaihang , sane kasimpen olih para kawi antuk sesuratan. Pantaraning kruna-kruna punika, wenten krna lango, lengeng, lengleng, taler kruna polahnyane sakadi kalangwan, kalangun, angdon lango, alanglang kalangwan. Kruna punika pateh sakadi rasa kadaut. Ngrasayang lango punika ngawinang lali ring angga, nyilem taler manunggal ring kalangwan, pinaka manunggalnyane sang sane kaincepang kapining sang sane ngincepang.\nSang sane ngincepang taler manunggal ring kalangwan, maosang anggannyane mango. Ida punika sang kawi, sakewanten pinaka yogi sane ngumbara ring sagara miwah giri, pasir taler ukir, pinaka genah sane lango tur maning suci. Saking tangan Sang Mango ring Bali naler kawastanin mangu, manguri punika embas kriya sastra sane madue tetuek-tetuek miwah piteket-piteket sastra agama. Mawit saking pangawi punika embas candi-candi basa genah ngalingga stanayang Dewi Saraswati.\nMpu Tanakung ring kriya sasran idane inggih punika Kakawin Wrettasancaya maosang indik sungsut kayun Sang Dewi sane katinggalin olih jiwatmannyane inggih punika Sang Kawi mango : mas ningwang toh diwasa tekaping mangwalanglang kalangwan tolih ranten rasika kari tibrangarang kandehan kung sokagring ring taman agulingan ring hebing nagapuspa mandakranta bhramara manangis ring ruhur darpa manghreng Uduh jiwatman titiange, sampun sue dados pangawi mango ngumbara alanglang kalangwan cingakin titiang sane ngajap-ajap sungsut, lara ring telenging taman, nylempang ring soring taru nagasari ring duhure makebertiosan sinambi nangis ngrieng Parikan kakawin ring teks baduur punika muatang kruna mango taler lango. Sang Mango nilar jiwatman idane antuk angdon lango, antuk alanglang kalangwan ring segarane. Ring sajeroning pahan sane tiosan Sang Mango maosang: Sane ngawinang beli nilar adi ring pamereman nenten ja sangakaning lali alanglang kalangwan sakewanten sangkaning harsa sane nenten prasida kataanang nyuratang lango saka ri harepku lalita nggurit lango .\nLango inggih punika kaluihan palemahan, sakewanten naler ngembasang kruna mango inggih punika sang sane kalangen, sane satya nglaksanayang bakitinnyane anglanglang kalangen nyurat kruna kruna sane lango , ngraris matunggilan sareng Ida. Santukan sane kaapti olih Sang Yogi nenten mabinayang tekening sane katuju olih Sang Kawi inggih punika kelepasan saking kamanunggalan kapining dewa sane kaincepang sadhana sang kawiswara n asadhya kalepasan I sandhi ning mango . diterjemahkan oleh YesiCandrika


Contoh Pidato Basa Bali Sane mamurda "Nyanggra Rahina Nyepi"\nInggih suksma aturang titiang majeng ring pangeter baos antuk galah\nSane kapaica ring titiang. Sedurung titiang ngelanturang atur pinih\nkapertama ngiring iraga sareng sami nunas ica ring Ida Sang Hyang\nWidi, duaning sangkaning paswecan ida, iraga presida matemu ajeng ring\ngenah tur galahe sane becik puniki melarapan antuk nguncarang\npanganjali umat "om swastyastu"\nSane wangiang titiang Bapak ibu guru, sapunika taler para sisia sareng\nsami sane tresna asihin titiang.\nIraga pinaka umat Hindu pamekasne ring jagat Bali, pastika sampun\ntatas uning ring kewentenan panca yadnya sane pinaka sinalih tunggil\npemargi sane kemargiang ring tri kerangka Hindu inggih punika\npariindik Acara utawi upacara.\nUpacara yadnya punika kemargiang nganutin Padewasan. Indik galah\nngelaksanayang yadnya punika kepah dados kalih, wenten sane\nkelaksanayang nyabran rahina sekadi mebanten saiban, surya sewana,\nmiwah tri sandhya. Wenten taler Yadnya sane kalaksanayang nganutin\nYadnya sane kemargiang nganutin ketekan padewasan taler kepah dados\nmakudang pahan sekadi, 1)nganutin patemon triwara sareng pancawara,\ncontohnyane Kajeng kliwon, 2)nganutin patemon sapta wara sareng\npancawara sekadi Budha Kliwon, anggara kasih, 3)nganutin ketekan wuku\nsane kebawos pawukon sekadi Saraswati, galungan, kuningan,tumpek,\npagerwesi, 4) nganutin ketekan sasih sekadi Siwa ratri lan Nyepi.\nInggih ida dane sane wangiang titiang, sane mangkin lantur uningayang\ntitiang indik tata cara ngelaksanayang rahina Nyepi. Rahina nyepi\nkemargiang nyabran warsa duaning nganutin ketekan sasih. Rahina nyepi\nkelaksanayang ring Pananggal Apisan sasih Kedasa utawi warsa anyar\nring tahun saka. Ngelaksanayang Rahina nyepi kasuksman nyane mangda\numat Hindu presida mulat sarira rikalane nyanggra warsa anyar tur\nmaning pinaka galah nyuciang bhuana agung miwah bhuana alit. Rikala\nngelaksanayang rahina nyepi wenten bratha sane patut kemargiang.\nBratha punika kasengguh catur bratha penyepian sane kepah dados empat,\ninggih punika 1)Amatg Gni inggih punika nenten dados ngendihang api\nutawi ring sarira nenten dados krodha. 2)amati Karya inggih punika\nnenten dados ngambil pekaryan, 3)Amati Lelungan, inggih punika nenten\ndados melancaran, sane kaping 4)Amati Lelanguan inggih punika\nngelaksanayang puasa tur maning nenten dados meliang-meliang.\nInggih ida dane, wantah asapunika presida antuk titiang nartayang\nindik Rahina Nyepi sane pinaka dasar mangda umat presida mulat sarira\ntur ngewerdiang jagat sane asri. Yening prade wenten atur titiang sane\ntan manut, titiang nunas geng rna pangampura. Pinih ungkur titiang\nngaturang RAHAJENG NYANGGRA RAHINA NYEPI.\nAtur titiang kasineb antuk parama santih "Om Santih Santih Santih Om".\nPrevious Post: Pidato Tentang Kejahatan korupsi\nNext Post: Makalah Pidato : BAB I


Wahyu 21 (BALI)\n1Raris tiang manggihin langit miwah jagat sane anyar. Langit miwah jagate sane pangawit punika sampun sirna, tur segarane taler sirna.\n2Raris panggihin tiang kotane sane suci punika, inggih punika Yerusalem sane anyar, tumurun saking suarga, saking Ida Sang Hyang Widi Wasa, mapayas luir kadi panganten istri sane meseh buat matemu ring rabinnyane.\n3Tumuli piragi tiang suara sane jangih saking singasanane punika sapuniki: “Jani purin Ida Sang Hyang Widi Wasa suba ada di pantaran manusane. Ida ledang nyarengin imanusa, tur ia dadi kaulan Idane. Ida Sang Hyang Widi Wasa ngraga lakar nyarengin ia, tur Ida dadi Widinnyane.\n4Ida lakar ngusap sakancan yeh paningalannyane. Sang pati suba tusingja enu. Tusing enu ada kaduhkitan, eling wiadin sakit. Sawatek paundukan ane lawas suba sirna.”\n5Raris Ida sane malinggih ring singasanane punika tumuli mawecana: “Ane jani Ulun ngadakang sakancan ane ada, dadi anyar.” Ida malih nglanturang mawecana: “Suratangja ene, sawireh sabdane ene sujati tur patut kagugu.”\n6Wecanan Idane ring tiang: “Makejang suba kasidan. Ulun ene maraga Alpa muah Omega, ane maraga Pangawit muah ane dadi Panyuud. Anake ane bedak bakal baang Ulun nginem yeh sakama-kama uli empul yehe ane ngidupang.\n7Nyenja ane menang, ia bakal muponin unduke ene makejang. Ulun bakal dadi Widinnyane muah ia dadi putran Ulune.\n8Nanging anake ane getap, anake ane tuara pracaya, anake ane demen ngapus, anake ane demen ngamatiang, anake ane demen macecabulan, anake ane demen ngiwa, ane nyumbah arca-arca muah sawatek anake ane demen mobab, anake ento makejang bakal nampi dumannyane di pasih api muah welirange ane tan mari endih murub, nah ento mati ane kaping pindo.”\n9Raris wenten malaekat adiri saking pantaran malaekate sane pepitu, sane ngamel bokore sane pepitu, sane madaging pitung panyengkala sane pamuput, ngrauhin tiang tur ngandika sapuniki: “Maija, manira lakar matujuhang teken kita pangantene istri, pepacangan Panak Biri-birine.”\n10Raris tiang karangsukin olih Roh Ida Sang Hyang Widi Wasa, tumuli sang malaekat makta tiang ka duur gununge sane tegeh pisan. Sang malaekat matujuhang ring tiang kota Yerusalem, inggih punika kotane sane suci punika, tumurun saking suarga, saking Ida Sang Hyang Widi Wasa.\n11Kotane punika galang dumilah antuk kaluihan Ida Sang Hyang Widi Wasa. Kotane punika masunaran sakadi sesocan sane becik pisan, sakadi sesocan yaspis, ening sakadi kaca.\n12Tembok kotane punika ageng tur tegeh. Kori agungnyane wenten roras, tur wenten malaekat roras sane ngebag kori agunge punika. Ring korine punika wenten matulis wastan bangsa Israel sane roras suku punika.\n13Sabilang samping madaging kori agung tetiga, inggih punika sisi sane bedangin madaging kori agung tetiga, sane bedelod madaging tetiga, sane baler madaging tetiga miwah sane bedauh madaging tetiga.\n14Temboke punika kadasarin antuk batu ageng roras tur makaroras madaging tulisan wastan parautusan Panak Biri-birine sane roras punika.\n15Malaekate sane mabaos ring tiang punika makta gegulak mas, buat nyikut kotane punika, kori agung miwah temboknyane.\n16Kotane punika wangunnyane mrepat, panjang lan linggahnyane pateh. Malaekate punika raris nyikut kotane punika antuk sikut danene punika, keniang dane kalih tali samas kilometer panjangnyane. Panjang miwah linggah lan tegeh kota punika pateh.\n17Malaekate punika taler nyikut tembok kota punika, kenianga nem dasa meter, manut ukuran sane sampun kanggen antuk malaekate punika.\n18Temboke punika malakar antuk sesocan yaspis tur kotane kawangun antuk mas tulen, waluya kadi kaca ening.\n19Dasar tembok kotane punika kapayasin antuk sesocan mawarni-warni. Dasar sane kaping pisan antuk sesocan yaspis, sane kaping kalih antuk batu nilam, sane kaping tiga antuk batu mirah, sane kaping pat antuk batu sambrud,\n20sane kaping lima antuk batu unam, sane kaping nem antuk batu sardis, sane kaping pitu antuk batu ratna cempaka, sane kaping kutus antuk batu beril, sane kaping sia antuk batu krisolit, sane kaping dasa antuk batu krisopras, sane kaping solas antuk batu lasuardi miwah sane kaping roras punika kakardi antuk mutiara.\n21Sabilang kori kakardi antuk mutiara asiki. Tur margi-margine ring kotane punika kakardi antuk mas murni waluya kadi kaca ening.\n22Ring kotane punika tan wenten Perhyangan Agung panggihin tiang, santukan Ida Sang Hyang Widi Wasa, Sang Panembahan Sane Maha Kuasa miwah Panak Biri-birine punika sane dados Perhyangan Agung kotane punika.\n23Kotane punika tan malih muatang sinar surya wiadin sinar bulan, santukan kaluihan Ida Sang Hyang Widi Wasa sane nyunarin tur Panak Biri-birine punika sane dados suluh kotane.\n24Parabangsane ring jagate pacang mamargi ring sor sinar cayan kotane miwah pararatune ring jagate pada makta kasugihannyane ka kota punika.\n25Kori agung kotane tetep pacang mampakan sapanjang rahina, tan pacang naen maubetan, santukan irika tan wenten wengi.\n26Sakancan kagungan miwah kasugihan parabangsane pacang kabakta ka kotane punika.\n27Nanging sawatek sane cemer miwah anak sane malaksana tan patut wiadin mobab, tan pacang kalugra ngranjing ring kotane punika. Wantah anake sane wastannyane sampun matulis ring cakepan druen Panak Biri-birine inggih punika cakepan sane mamuat wastan anak sane molih urip kewanten, sane kalugra ngranjing ka kotane punika.